text:
Hank Williams
Hiram King "Hank" Williams, Sr. (betri kendur sum Hank Williams, føddur 17. september 1923 í Alabama, deyður 1. januar 1953 í West Virginia) var ein amerikanskur countrysangari og sangskrivari. Hann verður mettur at vera ein av teimum týdningarmiklastu og ein av teimum ið hava havt størstu ávirkanina á aðrir tónleikarar í 20. øld.[2][3] Williams upptók 35 stakløg (fimm útgivin eftir deyða hansara) sum komu á Topp-10 bestseljaralistan hjá Billboard Country & Western Best Sellers chart, av hesum vóru 11 nummar eitt.
Hann er ein av teimum týdningarmestu tónleikarunum innan tað slagi av country ið nevnist honky-tonk og nakrir av kendastu sangum hansara eru "Honky Tonk Blues", "Your Cheatin' Heart", "Hey, Good Lookin'", "Jambalaya (On the Bayou)" og "You Win Again" og "I'm So Lonesome I Could Cry".
Hann er faðir Jett Williams og Hank Williams Jr. og abbi Hank Williams III.
Innihaldsyvirlit
Lívsleið[rætta | rætta wikitekst]
Hank Williams er av enskum-amerikonskum uppruna. Hann vaks upp í fátækradømi við einum pápa, ið var krígsveteranur frá 1. heimskríggi| og orsakað av krígsskaðum ofta var innlagdur á sjúkrahúsi. Hansara tónlistarliga bakgrund var oldtime-tónleikurin og blues-tónleikurin hjá afroamerikanarunum, ið hann hoyrdi gøtutónleikarar framføra alla staðni. Tað sigst, at hann gjørdist góður vinur við ein av teimum, Rufus Payne, ið eisini nevndist Tee-Tot, og hvørs ávirkan hevur gjørt tónleikin hjá Hank nokk so blues kendan. Hann skrivaði ofta um ólukkuligan kærleika.
Hank flutti til Montgomery, har hansara tónlistarliga lívsleið byrjaði í 1937, tá ið framleiðarar á WSFA útvarpsstøðini settu hann í starv sum vertur fyri einari 15-minuttir langari sending. Í 1938 stovnaði hann backup orkestrið Drifting Cowboys í 1938. Móðir hansara var manager hjá orkestrinum.
1940-árini[rætta | rætta wikitekst]
Tá ið USA gjørdist partur av 2. heimsbardaga, vóru teir flestu av limunum í Drifting Cowboys innkallaðir til herin. Sjálvur varð Hank vrakaður av heilsuligum ávum. Undir krígnum var tað trupult hjá Hank at finna tónleikarar at framføra við sær, og samstundis misti hann starvið á WSFA útvarpsstøðini orsakað av rúsdrekkatrupulleikum. Hann arbeiddi á einari skipasmiðju í Mobile, Alabama undir krígnum og spældi sín tónleik á barrum fyri hermonnum. Í 1943 møtti Hank Audrey Sheppard á einum medicine show í Banks, Alabama. Williams og Sheppard livdu saman og arbeiddu saman. Árið eftir vóru tey gift. Í 1945 byrjaði Hank aftur at arbeiða fyri WSFA, hann skrivaði sangir sum hann framførdi á útvarpsstøðini einaferð um vikuna. Audry Sheppard gjørdist hansara manager og av og á sang hon eisini duet við honum á konsertum.
Hin 14. september 1946 var Hank Williams til upptøkuroynd á Grand Ole Opry, men fekk avslag. Eftir tað royndu hann og kona hansara at vekja áhugan hjá tí nýliga stovnaða plátufelagnum Acuff-Rose Music. Williams og Audry fóru til Fred Rose, ið var formaður fyri felagið. Audrey Williams spurdi Rose, um maður hennara kundi sleppa at syngja ein sang fyri honum júst tá, Rose var við uppá tað og honum dámdi tónleikastílin hjá Hank Williams. Rose gav Williams eina kontrakt til innspæling av seks sangum, ið Sterling Records skuldi útgeva. Hin 11. desember 1946, undir fyrstu upptøkunum, vóru hesir sangir upptiknir á plátu: "Wealth Won't Save Your Soul", "Calling You", "Never Again" og "When God Comes and Gathers His Jewels". Upptøkurnar "Never Again" og "Honky Tonkin'" gjørdist sera væl dámd og førdu til, at MGM Records fekk áhuga fyri Hank Williams.
Williams skrivaði undir eina kontrakt við MGM Records í 1947 og útgav "Move It On Over", ið gjørdist eitt stórt country hitt.
Sjúka og deyði[rætta | rætta wikitekst]
Hann hevði trupulleikar av pínu í rygginum, sum skyldaðist at hann varð føddur við ryggmergsbrokki, og var plágaður av rúsdrekkamisnýtslu og av heilivágsmisnýtslu, ið førdi til versnandi heilsu. Hann var fleiri ferðir til avvenjingar. Í 1952 var hann til avvenjing og skuldi síðan gera eitt comeback. Tann fyrsta konsertin skuldi eftir ætlan vera nýggjársaftan í Charleston, West Virginia, men orsakað av kavastormi í Nashville økinum, so var flúgving avlýst, og Hank mátti ístaðin koyra við bili til konsertirnar, men konsertin ið skuldi vera í Charlston varð avlýst. Hank leigaði Charles Carr til at koyra seg til tað næstu konsertina, ið skuldi vera nýggjársdag 1953 í Canton, Ohio. Á vegnum støðgaðu teir á einum motelli, har ið Carr ringdi eftir lækna till Hank. Læknin gav honum sproytur við B-12 vitamin og við morfini. Hank mátti berast út í bilin, tí hann hostaði so illa. Teir komu tó ikki vegin fram, tí á veg til konsertina fekk hann doyði í bilinum. Carr fann útav, at Hank Williams var deyður, tá ið hann støðgaði við eina bensinstøð í Oak Hill. Politiið fann tómar øldósir og eina hondskrivaða yrking í bilinum, har ið Hank hevði sitið. Líkskurðurin vísti, av høgra hjartakamar var gingið fyri og læknin fann bløðingar í hjartanum og hálsinum. Læknin, Dr. Ivan Malinin, ið framdi líkskurði skrivaði eisini, at Hank nýliga var blivin illa bukaður og sparkaður í skrevið. Líkið varð koyrt til Montgomery, Alabama, har hann varð lagdur í eina silvurkistu í heiminum hjá mammu hansara hin 2. januar, har hann varð vístur fram í tveir dagar. Mett verður, at umleið 15.000 til 20.000 gingu framvið kistu hansara. Hann varð jarðaður hin 4. januar 1953.
Tónleikaútgávur (úrval)[rætta | rætta wikitekst]
- Album
- 1952 - Hank Williams Sings
- 1955 - Hank Williams Memorial Album
- 1955 - Ramblin' Man
- 1956 - I Saw the Light
- 1959 - The Unforgettable Hank Williams
- 2005 - Jambalaya (On the Bayou)
- 2006 - Past breaking Hank
- 2012 - The Greatest Hits Live: Volume 1
Stakløg (topp 20 á Billboard Hot Country Songs)
- 1947 - Move It On Over (#4)
- 1948 - Honky Tonkin' (#14)
- 1948 - I'm a Long Gone Daddy (#6)
- 1948 - A Mansion on the Hill (#12)
- 1949 - Lovesick Blues (#1)
- 1949 - Never Again (Will I Knock on Your Door) (#6) Upprunaliga B-síðan á: Lovesick Blues
- 1949 - Wedding Bells (#2)
- 1949 - Mind Your Own Business (#5)
- 1949 - You're Gonna Change (Or I'm Gonna Leave) (#4 )
- 1949 - Lost Highway (#12) B-síðan á: You're Gonna Change (Or I'm Gonna Leave)
- 1949 - My Bucket's Got a Hole in It (#2)
- 1950 - I Just Don't Like This Kind of Living (#5)
- 1950 - Long Gone Lonesome Blues (#1)
- 1950 - My Son Calls Another Man Daddy (#9 ) B-síðan á: Long Gone Lonesome Blues
- 1950 - Why Don't You Love Me (#1)
- 1950 - Why Should We Try Anymore (#9)
- 1950 - They'll Never Take Her Love from Me (#5) B-síðan á: Why Should We Try Anymore
- 1950 - Moanin' the Blues (#1)
- 1950 - Nobody's Lonesome for Me (#9) B-síðan á: Moanin' the Blues
- 1951 - Cold, Cold Heart (#1)
- 1951 - Dear John (#8) B-síðan á: Cold, Cold Heart
- 1951 - Howlin' at the Moon (#3)
- 1951 - I Can't Help It (If I'm Still in Love with You) (#2) B-síðan á: Howlin' at the Moon
- 1951 - Hey Good Lookin (#1)
- 1951 - (I Heard That) Lonesome Whistle (#9)
- 1951 - Crazy Heart (#4) B-síðan á: (I Heard That) Lonesome Whistle
- 1951 - Baby, We're Really in Love (#4)
- 1952 - Honky Tonk Blues (#2)
- 1952 - Half as Much (#2)
- 1952 - Jambalaya (On the Bayou) (#1)
- 1952 - Settin' the Woods on Fire (#2)
- 1952 - You Win Again (#10) B-síðan á: Settin' the Woods on Fire
- 1952 - I'll Never Get Out of This World Alive (#1)
- 1953 - Kaw-Liga (posthumt) (#1)
- 1953 - Your Cheatin' Heart (#1) B-síðan á Kaw-Liga
- 1953 - Take These Chains from My Heart (posthumt) (#1 )
- 1953 - I Won't Be Home No More (posthumt) (#4)
- 1953 - Weary Blues from Waitin' (posthumt) (#7)
- 1955 - Please Don't Let Me Love You (posthumt) (#9)
- 1988 - There's a Tear in My Beer (#7) Nýinnspæling har Hank Williams Jr. syngur duett við pápa sínum. Innspælingin varð heiðrað við m.a. einari Grammy (Best Country Collaboration with Vocals).
Keldur[rætta | rætta wikitekst]
- ↑ Hank Williams Biography – Rock and Roll Hall of Fame and Museum Retrieved February 11, 2015
- ↑ Hank Williams Sputnik Music profile Heintað 8. september 2014
- ↑ I Saw the Light: Hank Williams' Sixty Years of Influence on American Music|The New School Heintað 8. september 2014


c: text/html

text:
Tær eru komnar siglandu um hav, 5 bingjur við ungari list. Áland, Ísland, Føroyar, Finnland, Grønland hava hvør sína. Herbert og Magna elskaðu ta álendsku bingjuna við einum vita, sum mann kundi fara inn í. Tann føroyska var tann mest eksperimenterandi, tann íslendska sá ikki út av nógvum fyri verðini, so segði hann. Tann finska hevði flottar detaljur, tann grønlendska var ov uppløgd, kópur, roysningur, ísur og kavi.
Men stuttlig framsýning, so avgjørt.
Finnland, bøkur sum skulpturar við smáum standmyndum, fuglar í flokki
Føroyar, spegl øðrumegin , svørður hinumegin, ljósspæl.
Áland, viti, fiskar, tjøldur.
Ísland, Reykjavík við Hallgrímskirkjuni.

robotstxt: allowed

filter: keep


text:
Orð: James D. Burns
Lag: Arthur Seymour Sullivan
Týtt: Victor Danielsen
1. Hin ljósi dagur svann,
stilt var í Harrans húsi;
Guds lampa enn helt vakt
har yvir Harrans pakt,
tá knappliga í stillu nátt
á vin sín Harrin kallar hátt.
2. Gev mær sum Sámuel
eitt opið, vakið oyra,
at væl eg hoyra má,
tá tú meg kallar á,
so glaður fram eg stilli meg
og fyrst av øllum lýði teg!
3. Gev mær sum Sámuel
eitt stilt og eyðmjúkt hjarta,
at seint og tíðliga eg
má vilja hoyra teg!
Ja, gev mær teg at elska so,
at dýr mær eru tíni boð!
4. Gev mær tað hjarta, Gud,
sum stilt og barnsligt bíðar,
at tú skalt koma inn
og fylla sál og sinn,
at hvørt eitt orð, tær ljóðar frá,
við andanum eg skilja má!


text:
Frá Wikipedia, hin frælsa alfrøðin
4. apríl - Filmverksmiðjan Warner Bros. verður stovnað í USA.
12. apríl - WOSM, World Organisation of the Scout Movement, fær sítt fyrsta altjóða skótasentur, Kandersteg, í Sveis.
18. juni - Gosfjallið Etna goysir í Italia og hevur við sær at 60.000 verða heimleys.
10. juli - Stórheglingur hevur við sær, at 23 lata lív av kavasteinum í núverandi Russlandi, táverandi Sovjetsamveldinum.
13. juli - Heimskenda Hollywood skiltið kemur upp at standa. Teksturin á skiltinum sigur Hollywoodland, og eftir ætlan skal skiltið bert standa uppi í 18 mánaðir. Núverandi Hollywood skiltið við tekstinum Hollywood er frá 1978, tá fyrra skiltið varð útskift.
2. august - Amerikanski forsetin Warren G. Harding doyr av hjartaslagi. Varaforsetin Calvin Coolidge tekur yvir embæti forseta.
1. september - Jarðskjálvti rakar Japan, og verður roknað við at 142.807 fólk hava lata lív. Ein japonsk rannsókn í 2005 staðfestir at 105.000 lótu lív.
7. september - Interpol, International Criminal Police Commission, verður sett á stovn.
18. - 26. september - Amerikanskir dagblaðsprentarir fara í verkfall.
13. oktober - Ankara verður høvuðstaður Turkalands. Fyrrverandi høvuðstaður var Konstantinopel.
16. oktober - Roy og Walt Disney stovna Walt Disney Company.
29. oktober - Turkaland verður ein republik, tá Ottoman Keisaradømið fellur.
1. november - Finska flogfelagið, Finnair, verður stovnað. 12. desember - Ein byrging í italsku ánni Po gevur seg, og hevur við sær at 600 lata lív.


text:
Samtyktir gjørdar á bygdarráðsfundi mánadagin 10. februar 2014.
Á hesum bygdarráðsfundi vóru møtt: Mikkjal Sørensen, Sveinur Bech, Andreas Berg, Eyðolf Bech
og Rannvá Albinus.
1.
Samtykt varð um at góðtaka eina reglugerð fyri nýggja kirkjugarðin, sum varð fyriløgd
bygdarráðnum til góðkenningar.
2.
Samtykt varð at biðja ein verkfrøðing koma á staðið at kanna eftir, hvør besta loysnin er við
vegaføring av nýggjum vegi vestur á Hól.
3.
Samtykt varð at arbeiða víðari við vetrarfriðingini, og at senda skriv til hagarnar hesum viðvíkjandi.
4.
Semja varð um at halda fast við verandi útsykking á Fløttinum, tí mett varð, at tað var óheppið aftur
at broyta útstykkingina, sum kom at hava óneyðugar útreiðslur við sær.
Semja varð um, at Jón Poulsen kann velja sær tað grundstykkið, ið honum dámar best, og um tað
gerst neyðugt, so kann hann fáa lendi aftrat, um hann velur eitt av teim sunnastu grundstykkjunum.
5.
Samtykt varð at taka av tilboðnum frá Tangavirkinum uppá útgerð til køkin í ”Húsinum við Á”
ljóðandi uppá: 17.669 krónur.
6.
Samtykt varð, at borgarar í Porkeri ikki skulu gjalda nakað fyri leigu av steintoyi úr skúlanum.
Samtykt varð, at persónar uttan fyri bygdina, ið leiga steintoy úr skúlanum, skulu gjalda 200 krónur
fyri minni en 50 kuvertar, og 300 krónur fyri meiri enn 50 kuvertar.
7.
Samtykt varð at útseta hetta mál til ein annan fund.
8.
Samtykt varð at velja Mikkjal Sørensen sum lim í brúkararáðið á Hamragarði.
9.
Samtykt varð at velja Rannvá Albinus og Bodil Finnsson sum umboð í nevndina í sambandi við
fyrireiking av bygnaði av eldraøkinum.
10.
Samtykt varð at velja Sakaris Dimon sum eykalim í barnaverndarnevndina.
11.
Samtykt varð at taka lán í Suðuroyar Sparikassa stórt krónur 400.000,- at gjalda aftur yvir tvey ár.
12.
Samtykt varð ikki at ganga umsóknina á møti um stuðul til bárnabókatiltak.
Bókin upplisin og góðkend.
Porkeris Bygdarráð


text:
Árligi aðalfundurin hjá Havnar Svimjifelag verður mikukvøldið 18. apríl 2018 kl. 19.00 í kantinuni í Svimjihøllini í Gundadali. Skrá sambært viðtøkunum:
– Val av fundarstjóra
– Frásøgn nevndarinnar frá virki felagsins í farna ári
– Framløga av grannskoðaðum roknskapi og fíggjarstøða til góðkenningar
– Ásetan av limagjaldi fyri komandi ár
– Val av nevndarlimum
– Val av grannskoðara
– Innkomin mál
– Ymiskt
Atkvøðurætt hava limir, ið eru fyltir 14 ár, og foreldur ella verji hjá teimum limum, sum ikki eru fyltir 14 ár. Foreldur ella verji hava eina atkvøðu fyri hvørt barnið, sum er limur. “HS – stuðlar” hava atgongd til aðalfundin, men hava bert atkvøðurætt, um teir eru limir.
Havnar Svimjifelag


text:
Eisini orðið 'fyri' stýrir hvørjumfalli, har ið eingin broyting er, men hvønnfalli við flyting ella skifti úr eini støðu í aðra. Tú stendur fyri durunum og skumpar kava fyri durunum, men tú mást ikki skumpa kavan fyri dyrnar. Heldur ikki skalt tú sópa fyri egnar dyr, men tú eigur at sópa fyri egnum durum.
Dansur sum annað kann vera fyri ymiskum áskoðarunum (hvørjumfall). Men kunnu eisini teir fara uppí, so er dansurin fyri øll, sum vilja koma við (hvønnfall).
Skulu harafturímóti orð sum oman, niðan, uttan ella onnur hjáorð, ið enda við -an, standa frammanfyri, so stýrir fyri altíð hvønnfalli; tað merkir um ikki flyting, so kortini eitt annað stað enn tað, ið nevnt verður: oman fyri vegin, norðan fyri húsini, uttan fyri dyrnar - og framman fyri hvønn, uttan so at hjáorðið 'framman' er óneyðugt: Vit kunnu siga, at "gøtan lá greið fyri honum." Her ber til at seta eitt herðingarleyst 'framman' inní: "Gøtan lá greið (framman) fyri honum."


text:
Mark Tushnet
Tak niður grein:
New Constitutions in Light of Globalization
Føroyskt úrtak
Nýggjar grundlógir í ljósinum av alheimsgerð Alheimsgerð (globalisering) dregur innlendis stjórnarskipanir tveir mótsettar vegir í senn.
(1) Tann økta áviraknin hjá altjóða stovnum á innlendis viðurskifti – eisini tann hjá altjóða fyritøkum, óheftum altjóða felagskapum, og hjá millumlanda stjórnarligum felagsakapum sum Heimshandilsfelagskapinum (World Trade Organization, WTO) – minkar um valdið hjá almennum innlendis stovnum á landsins viðurskifti. Altjóðagerðin ger tí innlendis stjórnarskipanir minni týðandi enn tær hava verið, og gloppa samtundis hurðina fyri stjórnarligum nýskipanum sum øktum heimastýri, stovnum, ið fevna um øki tvørturum landamørk,og fyri fullveldi hjá londum, sum fyrr vóru hildin vera "ov smá" til slíkt.
(2) Og tó, sama økingin í valdinum hjá millumalanda stovnum ger tað eisini meiri týðandi at tryggja,at nóg mikið av valdið verður eftir hjá stjórnarsto vnum at ansa eftir teimum altjóða.Har sum valdið er runnið frá stjórnunum til aljóða fyritøkur, uttan at nakað mótsvarandi vald er lagt til almennar millumlanda stovnar, er innlendis vald tann einasti møguleikin at ansa eftir privatum altjóða valdi.
Harafturat kemur, at nógvir millumlanda stovnar hava eitt sonevnt demokratiskt undirskot, og eru teir tí ikki nøktandi at seta í staðin fyri innlendis demokratiskt sjálvræði. Loksins kann alheimsgerðin gera tað meiri neyðugt hjá tjóðlondum at menna sínar egnu stovnar at skapa karmar hjá fólkinum í landinum at kenna seg sum partur av eini tjóð.
Altjóðagerð ger tí innlendis stjórnarskipanir minni týðandi og meiri týðandi. Spurningurin fyri grundlógarsmiðir in okkara tíð er at menna stovnar, ið megna at taka ímóti avbjóðingunum frá hesum mótsettu toganum, serliga við at styrkja landsins støðu á summum økjum, men samstundis viðurkenna, at innlendis skipanir á øðrum økjum fara ikki at megna at ráða á tann hátt, sum stjórnarvaldið higartil hevur verið hildið at megna.


text:
Flestu okkara kenna søguna um Jólaskipið, sum hóast sítt hugnaliga navn fekk eina óhugnaliga lagnu.
Í Krígssavninum eru vit so heppin at hava fingið lutir frá Sauternes/Jólaskipinum í varðveitslu frá teimum, sum á sinni kavaðu niður í Fugloyarfirði og funnu lutir frá vrakinum har.
Teir standa so í einum horni í Krígssavninum og siga sína stillu søgu. Tú gongur framvið teimum, hvørja ferð tú hevur vakt, og fyri tær eru teir í høvuðsheitum deyðir lutir. Okkurt, sum er farið fram fyri mongum árum síðan, sum sjálvandi er ógvuliga syrgiligt, men tú venist við tað.
Líka til tú hittir fólk, sum hava verið merkt av onkrum av hesum hendingunum, sum sýndar verða fram.
Seinasta sunnudag var eg yviri á Krígssavninum og tók ímóti fólki, sum vóru í familju við ein av manningini, ið fórst við Sauternes. Ein ótrúliga sterk uppliving, sum gevur mær vissu fyri, hvussu stóran týdning tað hevur at goyma søguna um fólk og land okkara upp á gott og ónt.
Tey høvdu verið og vitjað grøvina hjá einum av teimum fimm monnunum, sum vóru skolaðir í land eftir sjólátið og liggja grivnir í Klaksvík.
Hesin, talan var um, er Robert Ross, sum doyði bara 24 ára gamal, og tey, sum vóru og vitjaðu á Krígssavninum, var dóttirin Catherine við manni, børnum og verbørnum. Cathrine fortaldi frá, at hon bara var eitt ára gomul, tá pápin doyði. Mamman, Margaret, giftist ongantíð uppaftur. Catherine fortaldi frá, at sonurin æt Robert eftir abbanum. Tað hevði nógv at týða fyri hana, sum altíð hevði verið nógv merkt av hesum at missa pápan, hóast hon onki mintist til hansara. Hetta var ikki fyrstu ferð, tey vóru og vitjaðu í Føroyum, men hetta var fyrstu ferð, eg hitti tey. Tey vóru samd við meg um, at mitt í allari neyðini av at missa, so er kenslan av at eiga eitt stað at fara at vitja, har tey kunnu minnast tey deyðu, ein góð kensla. Ímeðan vit tosaðu um hetta, kundi eg ikki lata vera við at hyggja yvir á myndirnar av teimum føroysku sjómonnunum, sum lótu lív undir krígnum.
Vit fingu eitt ómetaliga gott prát har á Krígssavninum, tey vóru øll takksom fyri at sleppa at síggja lutirnar, summi teirra høvdu ikki verið her fyrr. Eg tók myndir av teimum framman fyri lutunum av skipinum, og tey vildu fegin, at eg bloggaði um vitjanina. Myndirnar fekk Catherine heim aftur við sær til Skotlands, og hon var glað, tí nú væntaði hon ikki, at hon kom aftur.
Ein hjartanemandi løta, sum gav deyðum lutum lív, og eg fór enntá heim við biskvitt, sum eg hevði afturvið einum góðum bretskum temunni.


text:
Mentan
Elrokningin fyri 2012 sendar út
21. Jan 2012
So er elrokningin fyri 2012 sendar. Tær seinastu ársuppgerðirnar fyri 2011 eru saman við metta ácontogjaldinum fyri 2012 avgreiddar við postinum í dag, upplýsir kundatænastan...
les meir
Hugnaløta fyri kvinnur, sum hava ella hava havt krabbamein í undirlívi
21. Jan 2012
verður mikudagin 25. januar 2012 kl.19.00. Bólkurin fyri kvinnur, sum hava ella hava havt krabbamein í undirlívi, fer nú aftur at hittast til prát og...
les meir
Gáloysni í ferðsluni er vandamikið
21. Jan 2012
FERÐSLUTRYGD: Landsverk fegnast um nýggjasta átakið hjá Ráðnum fyri Ferðslutrygd, sum setir ljós á ein ferðsluvanda, ið ikki hevur verið serliga nógv lýstur; nevnliga gáloysni....
les meir
Útróðrarmenn á vitjan
20. Jan 2012
Í seinastu viku fekk Havstovan vitjan av útróðrarmonnum í Føroyum. Tað er í sambandi við at Fiskivinnuroyndir stuðlar eini verkætlan, har Havstovan og útróðrarmenn skulu...
les meir
12 ár síðani Lindin byrjaði at senda
20. Jan 2012
Leygardagin 21. januar eru 12 ár liðin síðani kristiliga útvarpsrásin Lindin byrjaði sendingar sínar. Hetta verður hátíðarhildið við einari sending frá kl. 14.00 til 18.00....
les meir
“Tú & Eg”-ráðgevingin fær 20.000 krónur
19. Jan 2012
Lions Club Tórshavn hevur handað Barnabata 20.000 krónur, sum eru oyramerktar til “Tú Eg”-ráðgevingina. Hetta er ágóðin frá jólahugnanum, sum fyrsta sunnudag í...
les meir
Heiðursløn: Sakaris brennur fyri filmi
19. Jan 2012
Røða fyri Sakarisi Stórá á Tjóðpalli Føroya 15. januar, 2012, í sambandi við handan av “Virðisløn til ungt listarfólk”. Mikkjal N. Helmsdal, nevndarlimur í filmsverkstaðnum...
les meir
Føroyskt merkt havtaska svam meiri enn 1 ¾ ár við goymslumerki
19. Jan 2012
Ongin havtaska við goymslumerki er afturíafturkomin eftir so langa tíð áður, so vítt vit á Havstovuni vita um. So illveðursdagurin 18. januar 2012 gjørdist ein...
les meir


text:
Orð: Victor Danielsen
Lag 1: S.D. Goodale, Jens Guttesen
1. Ígjøgnum Jerúsalems gøtur
ein maður blóðsligin fer;
bert hatur og háð honum møtir,
ein kross á herðum hann ber;
teir tornir hans høvur særa,
hann fer til kvølfullan deyð;
hvat fær hann tann veg at fara? –
Hann minnist okkara neyð.
2. Í urtagarðinum lá hann,
og sveittin blóðigur fleyt,
ónevnilig ræðsla gekk á hann,
og náttin inn á hann breyt;
men tó at hann hoyrist klaga
í angist til Faðir sín,
ei vil hann seg undan draga –
hann minnist til tín og mín.
3. Tó tyngsti tímin var eftir:
Tá hann á krossinum hekk,
tá hann av Guds vreiði mettur
í myrkri deyðstingin fekk;
mín Gud, áh, hví fórt tú frá mær?
Eitt róp gjøgnum loftið skar;
tann tyngd, tann kvøl, hann bar á sær,
tað byrði okkara var.
4. Hann okkara synd vildi bera;
hvat tykist tær nú um hann?
Skal sál tín bjargað nú verða,
tí blóð hans fyri teg rann?
Krossfest hann! róptu teir forðum;
men svara tú ikki tað!
Hann kallar við kærleiksorðum –
tak tí mót honum í dag!


text:
Jens Hákun Leo
17.02.2017 - 12:41
Fyrsta uppgerð av samlaða útflutningurin fyri 2016 vísir, at útflutt er fyri næstan 8 mia.kr. Vøksturin er meiri enn 1 mia.kr. ella 16%.
Tað er serliga laksurin, sum ger mun, tá útflutningsvirðið verður gjørt upp.
Hetta sigur Hagstova Føroya á heimasíðu sínari í dag.
Hagstovan sigur, at í virði er laksaútflutningurin vaksin 31%; t.e. 862 mió.kr. samanborið við árið fyri. Í 2016 varð laksur seldur fyri næstan 3,7 mia. kr., og svarar tað til næstan helvtina av øllum fiskavøruútflutninginum.
Tað er, sambært Hagstovuni, eisini útflutt meiri av uppsjóvarfiskasløgunum makreli og svartkjafti, meðan sildaútflutningurin er minkaður nakað. Útflutningurin av makreli fór í fjør fyri fyrstu ferð upp um eina mia.kr.
Bólkurin annar fiskur er minkaður 100 mió.kr. í 2016, meðan bólkurin fiskaúrdráttir er vaksin 137 mió. Í ein ávisan mun er her talan um flyting ímillum bólkarnar vegna nýggju vøruskránna, sum kom í gildi 1. jan 2016.
Botnfiskasløgini toskur, upsi og hýsa eru minkað í virði, men vaksin í nøgd, sigur Hagstovan at enda.
Mynd: Hagstovan


text:
Trøllakend norðurlendsk ljóð í skúlahøllini
10.03.2018 - Miðlabreytin
Trøllakend ljóðføri við gandakendari føroyskari ljóðmegi úr náttúrunnar heimi.....hetta vóru bert nøkur minni, ið ristu seg í sinni á næmingunum í Eysturskúlanum í gjár. Ein framúr góð og serstøk løta inni í skúlahøll Eysturskúlans, tá næmingarnir á tónleikabreytini løgdu teirra tónar og verkætlan fram undir heitinum "norðurlendsk ljóð" við atliti til føroyskar ljóðkeldur.
Takk fyri løtuna, tit á tónleikabreytni - vit vóru ikki sørt trøllabundin hesar minuttirnar, sum tit framførdu.
Vónandi verður hetta eitt afturvendandi tiltak, har tit minna okkum á hesi dýrabaru føroysku náttúruljóðini, vit dagliga ferðast í.
Miðlabreytin var á staðnum og tók nakrar myndir frá løtuni:


text:
Orð: Lina Sandell
Týtt: Hákun Djurhuus
1. Á, Jesus, opna Tú mítt eyga,
at eg kann síggja ríkdóm mín.
Tú ert mítt alt í lívi, deyða.
Eg eigi Teg og kærleik Tín.
2. Eg eigi talsmann við Guds síðu,
sum altíð varðar, verjir meg.
Eg eigi náðiflóð ta víðu,
sum himmalhválvið strekkir seg.
3. Eg eigi Frelsara, sum leiðir
ígjøgnum synd og freisting her.
Hann hvørja kreppu, spurning greiðir.
Hann troyst og gleði til mín ber.
4. Eg eigi ríki, himmalskt ríki,
tá lívið er at enda her,
ein bústað, sum ei finst hans líki,
sum Jesus mær til reiðar ger.
5. Um heimsins børn mær spurning bera,
nær Jesus aftur koma skal,
so eigi eg ei syrgin vera.
Guds lyfti halda fult og væl.
6. Ein dag eg dugi betur syngja
hin nýggja song, Tú lærdi meg,
tá “Lambið verdigt er” skal klinga,
og eg tilbiði, æri Teg.


text:
Føstulávintsmánadagurin verður á hvørjum ári hátíðarhildin á Miðnámsskúlanum í Suðuroy. Í ár høvdu vit vitjan av Tvøroyrar Dansifelag og Pól Arni Holm, ið skipaðu fyri føroyskum dansi saman við næmingum og lærarum.
Eftir dansin savnaðust øll at lurta eftir tónleikaframførslum, ið Pól Arni Holm, Tróndur Enni og Asyllex høvdu skipað fyri. Myndir kunnu síggjast niðanfyri.
Føroyskur dansur í fimleikarhøllini saman við Pól Arna Holm og Tvøroyrar Dansifelag.
Føroyskur dansur í fimleikarhøllini saman við Pól Arna Holm og Tvøroyrar Dansifelag.
Øll savnaðust í kantinuni fyri at hoyra tónleikaframførslur.
Pól Arni Holm, Tróndur Enni og Asyllex.


text:
Karavella Marionett-Teatur hevur nú tveir leikir á skránni:
“Dansa so væl og leingi“, sum er leikur fyri vaksin og børn, ið tíma at lurta. Hann verður leiktur í stóra ferðandi leikhúsinum, við marionettum.
Les meir um leikin HER.
Hin leikurin er “Skrímslalív“, fyri børn og barnligar sálir í øllum aldrum, sum er leiktur á einum pop-up pappírsleikhúsi við pappírsleikarum.
Les meira um leikin HER.
Hesar báðar leikir fáa suðringar nú møguleika at síggja. Um nóg nógvar bíleggingar koma, fer Karavella Marionett-Teatur at vitja í Suðuroy alla vikuna frá 5. til og við 9. juni. 9. juni eru longu tvær sýningar av Dansa so væl og leingi á skránni í Trongisvágs skúla.
Ringið á 216596 og bílegg sýningar beinan vegin, um tit vilja tryggja tykkum møguleikan!


text:
Teknikapping - Altjóða tubbaksfríi dagur 31. mai
Í sambandi við Altjóða Tubbaksfría dagin t. 31. mai skipar Fólkaheilsuráðið fyri eini teknikapping fyri børn og ung:
a. 0. flokkur og børn undir skúlaaldur
b. 1. - 4. flokk
c. 5. - 8. flokk
Ein vinnari verður kosin í hvørjum aldursbólki, og fær hvør vinnari kr. 500 í virðisløn.
Støddin á tekningunum skal vera 10x10 cm – ikki størri og ikki minni.
Skrivið navn, føðingardag og telefonnummar aftanfyri á tekningini.
Hvør skúlaflokkur kann senda fleiri tekningar í einum brævbjálva.
Boðskapurin í tekningini skal vera at eggja roykjarum til at halda uppat at roykja ella at halda ungum frá at byrja, t.d.:
“Sigarettir – nei takk”
“Roykfrítt – ja takk”
“Roykfrítt rokkar”
Børnini kunnu frítt velja, hvussu tekningin skal síggja út.
Tekningarnar skulu vera Fólkaheilsuráðnum í hendi í seinasta lagi 24. mai. Besta myndin í hvørjum bólki verður víst á heimasíðuni www.folkaheilsa.fo.
Sirið Stenberg, landsstýriskvinna handar virðislønirnar á torginum í SMS mikudagin 31. mai kl. 16, har allar myndirnar verða vístar fram sama dag.
Vit vóna, at tit fara at taka væl undir við kappingini.
Tekningarnar skulu sendast til: Fólkaheilsuráðið, J.C. Svabosgøta 43, 100 Tórshavn
Í Dómsnevndini sita Vár Berghamar Jacobsen, Janus á Húsagarði og Eli Smith


text:
Flogbóltsfelagið Fleyr 40 ár í dag
Sosialurin skrivaði 22. Juni 1977 um nýggja ítróttarfelagið í Havn. Millum annað var hetta sagt í greinini:
“Ungir havnamenn eru gingnir saman og hava stovnað flogbóltsfelagið Fleyr. Hetta er fyrsta ítróttarfelag í Føroyum, sum er stovnað til einans at íðka flogbólt”.
Teir í stovnaðu felagið vóru kendu flogbóltsmenninir Gordon Ejdesgaard, Finnbogi Arge og Herman Lindberg.
Felagið er í dag millum stórstu flogbótsfeløgini í landinum, og stríðist í dag við ov trongar hallarumstøður, tí nøktandi venjingartíð er ikki til allar limirnar hjá felagnum. Felagið hevur seinastu árini havt stóra tilgongd av leikarum serliga í deildunum undir 12 ár, men vøkstur hevur eisini verið í hinum deildunum hjá felagnum.
Stovningardagurin var 4. Mai 1977.
Les greinina í Sosialinum fyri 40 árum síðani á PDF fílu her!


text:
Føroyingar royndardjór hjá kinesiskari telefyritøku
Føroya Tele og Huawei hava gjørt samstarvsavtalu, at Føroyar – saman við Hong Kong – skal verða testøki fyri nýggjastu tráðleysu tøknini hjá Huawei. Vandin liggur í, at tøknin hjá kinesisku stórfyritøkuni byggir á mikrobylgjugeisling, sum IARC, stovnurin fyri krabbamein undir WHO í 2011 staðfesti var “møguliga krabbameinselvandi”. Fleiri av granskarunum í IARC siga nú, at mikrobylgjugeisling eigur at koma enn longur upp í vandakategori, sum ‘allarhelst krabbameinselvandi’. Tí er tað óðamannaverk av Føroya Tele og partaeigaranum Føroya Landsstýri, at lata Føroyar blíva eitt tað mest dálkaða...Les Meira
Høvuðpína og svimbul í Stranda skúla
Grein í Vikuskiftis-Sosialinum 7.12.12 og Dimmalætting 13.12.12. Hvat gera foreldur og skúlaleiðsla, tá næmingar fáa høvuðpínu, svimbul, pínu fyri bringuna, verri sodning og møði, meðan teir uppihalda sær á nýmótans og tráðleysa Stranda skúla? Stranda skúli fer í næstum at geva øllum næmingum í skúlanum ein iPad (teldil) og útbyggja tráðleysa netið á skúlanum. Hetta metir Erbylgjufelagið er ein heilsuskaðilig íløga. Skúlaleiðslan grundar sína avgerð við, at framtíðin er digital og at í øðrum londum fáa serliga næmingar, ið hava tungt við at læra, gagn av einum iPad. Við hesum skilst, at...Les Meira
Erbylgjufelagið fyllir eitt ár
Grein í Sosialinum 19. oktober 2012. Í sambandi við eitt ára stovningardagin hjá Erbylgjufelagnum, vilja vit gjarna varpa ljós á virksemi felagsins, sum er at kunna um vandan av erbylgjum [erbylgja kv¹ føroyskt orð fyri mikrobylgja] Síðan Erbylgjufelagið bleiv stovnað fyri einum árið síðan, vita vit, at fleiri hava skift frá Wi-Fi (tráðleyst internet) yvir til fastnet internet, antin til vanligan leidning, ella við at senda internetsignalið frá routaranum inn í elkervið í húsinum og harfrá inn í telduna (rópt dLAN). Fólk sleppa sær av við Wi-Fi Tað, at Wi-Fi verður slept til frama fyri...Les Meira
Takk, Atlantic Airways – fyri erbylgjufría Airbussin!
Innlegg í Dimmalætting 16. mai 2012: Atlantic Airways hevur valt ikki at hava tráðleyst internet (WiFi) umborð á nýggja Airbus 319. Hetta er at gleðast um, tí við hesum gevur Atlantic Airways sínum ferðafólkum eina nógv grønari flogferð. Nýggja flogfarið bleiv umtalað í útlendskum flogblað, sum slóðbrótandi, tí airbussurin hjá Atlantic – sum fyrsta flogfar í Evropa – hevur nýggju RNP AR navigatiónsútgerðina, sum allarhelst ger, at flogfarið sparir brennievni og tí eisini dálkar minni. Avgerðin um ikki at hava WiFi umborð er ein røtt avgerð afturat hjá Atlantic! Við hesum sleppa...Les Meira
Tráðleyst internet (WiFi) umborð á Smyrli ?
Innlegg í Dimmalætting 18-01-2012: Høgni Hoydal, tingmaður fyri Tjóðveldi, hevur á Føroya Løgtingi spurt Johan Dahl, landsstýrismann, hvussu tað ber til, at onki frítt internet er umborð á Smyrli og øðrum strandfaraskipum. Allarhelst er tað tráðleyst internet (WiFi), sum Høgni Hoydal her eftirlýsir. Í hesum sambandi vil Erbylgjufelagið koma við nøkrum viðmerkingum viðv. tráðleysum interneti (WiFi). Pulserandi erbylgjur og skaðar á DNA hjá fólki Tráðleyst internet (WiFi) virkar á tann hátt, at smáar sendistøðir (beinarar/rutarar) senda út pulserandi erbylgjur (føroyska orðið fyri...Les Meira
Tráðleyst internet (WiFi) er skaðiligt fyri heilsuna
Innlegg í Dimmalætting og Sosialurin 31. august 2011: Tórshavnar Kommuna hevur fyri stuttum sett upp tráðleyst internet (WiFi) á Býarbókasavninum, í ungdómsklubbanum 188 í Hoyvík og í býbussunum. Men samstundis sum býráðspolitikarar fegnast, mælir Europa Ráðið í niðurstøðu (resolusjón 1815) limalondum sínum frá at seta upp tráðleyst internet, har børn og ung eru, tí tráðleysa internetið er heilsuskaðiligt. Ístaðin verður mælt skúlum at brúka fastnetssamband. Tráðleyst internet er skaðiligt fyri heilsuna, tí tað sendir út sonevndar mikrobylgjur (elektromagnetiskar geislar), sum treingja djúpt...Les Meira


text:
Temasíðan um javnrættindi vendir sær til hádeild, har ikki annað er viðmerkt. Endamálið við temasíðuni er at taka ymsar samfelagsspurningar, ið snúgva seg um kyn og javnstøðu, við í undirvísingina.
Javnstøða millum kyn er ein av fleiri mátum at viðgera samfelagið, men er ikki ein lærugrein í sjálvum sær. Tí ber ikki til at fáast við hetta evnið, uttan at seta tað í ein breiðari fakligan samanhang, so sum søgu, samfelag, mentan, miðlar og hugtakið makt.
Á temasíðuni um javnrættindi eru hugskot til undirvísing og slóðir til ymiskt tilfar, ið kann fáa læraran og flokkin at viðgera javnstøðuspurningar, og framhaldandi at hugsa hesar spurningar, ið eru alt annað enn sjálvsagdir, inn í undirvísingina.
Hetta er ein reklama, sum eisini er ein starvslýsing. Reklaman er gjørd tá Løgtingsval varð útskrivað í 2015. Felagið Føroysk Marknaðarfólk hevur valt lýsingina at verða ársins lýsing á prenti.
Hyggið at lýsingini, lesið tekstin og svarið hesum spurningum:
Demokratia er ein nevnd, ið Løgtingið eftir tilmæli frá Útnorðurráðnum setti á stovn í 2006 fyri at økja um kvinnuleiklutin í politikki.
Í nevndini er eitt umboð fyri hvønn flokk á Løgtingi, eitt umboð fyri Kommunufelagið, eitt umboð fyri Kvinnufelagasamskipan Føroya og eitt umboð fyri Javnstøðunevndina.
Demokratia hevur fingið sum bundnan arbeiðssetning at skipa fyri tvørpolitiskum tiltøkum til tess at økja um leiklutin hjá kvinnum í politiskum avgerðum, tvs. at fáa javnari kynsumboðan í Løgtingi og kommunustýrum.
Demokratia arbeiðir støðugt við at fremja arbeiðssetningin við at skipa fyri tiltøkum, sum kunnu gera fólk varug við týdningin av, at bæði kynini eru umboðað, har politiskar avgerðir verða tiknar. Virksemið kann vera upplýsing, lýsingaátøk, undirvísing og útgáva av ymsum kunnandi tilfari.
(Convention on the Elimination of All Forms of Discrimination against Women) er ein ST-sáttmáli frá 18. desember 1979, sum hevur til endamáls at beina burtur allan mismun móti kvinnum og at fremja javnstøðu millum kvinnur og menn á øllum samfelagsøkjum. Sáttmálin kom altjóðarliga í gildi í 1981.
31. mars 1987 samtykti løgtingið at seta sáttmálan í gildi fyri Føroyar, og eru Føroyar harvið fólkarættarliga bundnar av CEDAW sáttmálanum.
Føroyar hava tríggjar ferðir latið frágreiðingar inn til CEDAW um støðuna hjá kvinnum, seinast í 2013.
24. februar 2015 luttóku Føroyar saman við Danmark og Grønlandi í Geneve í hoyringini i CEDAW-sáttmálanum í sambandi við frágreiðingina. Í mars 2015 varð CEDAW niðurstøðan almannakunngjørd.
Í niðurstøðuni hjá CEDAW verður m.a. mælt til, at føroyskir myndugleikar skulu virka fyri:


text:
Orð: Oskar Hermansson
Lag: Christian Wahl
1. Hvør er tað, sum har kemur
lætt titandi um teig,
so fitt um snýð og klødd í silkivond?
– Tað er hon, lítla Beinta, sum ferðast sína leið
langt inn í ljósu ævintýralond –
hon loypur fim um veitirnar
at heinta akkuleyur,
har fríðir standa børkubøndur
hvítir og so reyðir,
hon hentar mýrufípur og syftunsøkugrøs
ímillum lomb og spakar heimaseyðir.
2. Har firvaldar so fínir
lætt treða kátan dans,
alt meðan sól á eingjargarðar sær,
tá situr hon í bønum og bindur sóljukrans,
sum lítla spælibarnið hennar’ fær. –
Har koma tjøldur flúgvandi
við fríum veingjaspenni,
og flógva lotið hárið hennar’
strýkur eymt um ennið,
hon tekur blómutyssi í lítla føvning sín,
sum gáva er til mammuna frá henni.
3. Tá seinkar dagur, fer hon
til húsa eydnusom,
seg setir still við stovugluggakarm –
fer í vestur sólin og gyllir fjallatrom,
tá tyngist høvur lint á mjúkan arm –
hon starir út á foldina,
sum ger seg til at blunda,
har flogkykt øll og fuglarnir
at sínum skjólum stunda,
– hon andar døgg á rútin og kámar burtur alt,
nú henni boðar sól til náttarfunda.


text:
Fyrireikingarskeið í støddfrøði19. apríl 2017
Hevur tú uppgivið at læra støddfrøði? Kennist tað, sum grundarlagið hjá tær er ov veikt? So er hetta skeiði júst nakað fyri teg, sum skal byrja á miðnámi
Endamálið við skeiðinum er at kveikja áhugan fyri støddfrøði hjá næmingum, sum hava uppgivið at læra støddfrøði.
Skeiðið er ætla næmingum, sum byrja á miðnámi í summar. Tí svarar støðið til 9. flokk og markamótið til miðnám. Vit ásanna, at næmingar, sum velja hetta skeiðið, hava havt støddfrøði í 9 ár uttan at hava fangað støddfrøðina. Vit fara tí at undirvísa á ein umfevnandi og rannsakandi hátt, har næmingurin upplivir sjálvur at finna svarini og at fáa sjálvsálit innan støddfrøði.
Næmingarnir koma millum annað at arbeiða við:


text:
Almennur starvsfólkapolitikkur
Tað má verða okkurt spinnandi galið við starvsfólkapolitikkinum hjá tí almenna. Í sambandi við uppsagnarmálið av tíðindaleiðaranum hjá KVF, stendur soleiðis at lesa:
”Liljan Weihe hevur í morgun fingið boð um, at ætlanir eru um at hon skal úr starvinum sum tíðindaleiðari í Kringvarpinum og setast í annað starv, sum verður gjørt til hana.”
Gjørt til hana? Álvaratos!
Tað kann ikki verða rætt, at man má finna uppá nýggj almenn størv, hvørjaferð man rennur pannuna ímóti av uppsagnum av almennum leiðarum.
Hetta er ikki fyrstu ferð hetta hendir. Eitt annað vælkent dømið var, tá ið Heilsumálaráðið kom í trupulleikar av einari leiðarauppsøgn, sum hevði við havnaútbyggingina í Tórshavn at gera.
Sama mannagongd, bara soleiðis!
Tað kann tykjast sum um, at er tað ov trupult at fáa fólk úr ávísum størvum, so finnur man bara uppá nýggj størv at flyta viðkomandi í. Fyri at fáa frið!
Skulu nýggj størv gerast í almenna geiranum, skulu tey mannast við best skikkaðu umsøkjarunum. Tað sigur almenni setanarpolitikkurin, og soleiðis skal tað eisini verða.
Almenni starvsfólkahópurin er eksploderaður seinastu árini, og vit kunnu ikki bara uttan víðari, bara soleiðis finna uppá nýggj størv, uttan at hava fígging til tey.
Tað steðgar av sær sjálvum einaferð.
Hilbert Elisson


text:
Oljuprísurin nú aftur undir 63 dollarum
Oljuprísurin fellur og er nú aftur undir 63 dollarum fyri tunnuna.
Oljuprísurin fall javnt og samt í gjár og endaði undir 63 dollarum fyri tunnuna.
Í morgun hækkaði hann eitt vet aftur við 0,53 prosentum, men ein spottprísur upp á 62,96 dollarar er framvegis meira enn eitt prosent lægri enn tá keypskálin í Oslo læt aftur seinnapartin í gjár.
Harvið er økingin í gjár etin upp, skrivar e24.no.
Í gjár hækkaði oljuprísurin í takt við, at partabrævamarknaðurin hálaði seg inn aftur, og tað er hetta sum sambært Reuters er frágreiðingin til hækkingina eisini í morgun.
Oljuprísurin fall í síðstu viku saman við partabrøvunum á keypskálunum um allan heimin.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Leopardsnigilin vinnur á morsniglinum
Tá fake gerst fakta
Video - Vardø er ein óhugnaligur býur
Dreingirnir úr Gøtu sleppa at halda fram í skúlanum við Løkin
Tvillingar doyðu av hita, tí pápin gloymdi teir í bilinum
Útflutningurin av makreli og sild er nógv minkaður
Vespureiðrið (76) - 14. mai 2018
Aling á landi verður ein avbjóðing fyri føroyska alivinnu
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Tíðindi frá Taekwondo felagnum Hwarang Føroyar
Skógarmotta funnin á seyði í Føroyum
Bilsølustevna í SALT á Drelnesi
Radiooperatørur roknaði positionina út, tað var bjargingin
Rák (6) - Urtagott
Prát við Regin Jacobsen, um at Bakkafrost hevur keypt sølufyritøku í USA
NOVA úr Suðuroynni - Sending 6
Hetta kann ikki góðtakast
2.400 pendla til Havnar hvønn dag
Løtan er ikki røtt
Doyði av e-sigarettini
Hugnaløtan (21) - Gestur: Lasse Klein
Samband
Postboks 226
FO-600 Saltangará


text:
Svimjifelagið Skeggjar bjóðar til svimjistevnu fyri bólk 1 og 2, í skúlanum við Gøtugjógv tann 2. februar 2008. Freistin at melda til er leygardagin 26. januar 2008 kl 18:00. Sí annars viðfestu innbjóðing og kappingarfílu.
Innbjóðing til Suðuroyar Sparikassa Cup
Suðuroyar Svimjifelag bjóðar á heimasíðu síni til Suðuroyar Sparikassa Cup tann 16.-18. november 2007, fyri bólk 3 og eldri. Feløgini skulu sum vant hava minst 2 hjálparfólk við sær, og freistin at melda til er úti tann 15. november kl 17:00. Kappingarfílan er viðfest.
Innbjóðing til FLOT stevnu
Árliga FLOT stevnan verður leygardagin 19. januar 2008, í Tofta skúla fyri bólk 1 og 2. Tilmeldingarfreistin er leygarkvøldið 12. januar 2008 kl 19:00, um talan er um WinGrodan tilmeldingarfílu, og annars leygarkvøldið 5. januar 2008. Sí viðfestu innbjóðing og kappingarfílu.
Hvørji mál skulu vit seta okkum fram til ár 2020 ?
Nú ÍSF í ovurmorgin skipar fyri evnisdegi um framtíðina hjá føroyskum ítrótti, haldi eg tað hevði verið áhugavert at hoyrt hvat ið tit svimjiáhugaðu halda eigur at gerast. Kanska okkara umboð fáa onkur góð ráð, at taka við á fundin.
Persónliga haldi eg at góðkenning sum olympisk tjóð eigur at vera rættiliga ovarliga raðfest. Kann vera grovur og siga ‘ovarligari enn verandi raðfesting hjá ÍSF’, tí Heðin & co hava jú arbeitt við málinum í 20 ár nú uttan at koma nakran veg.
Hartil haldi eg at ítrótturin eigur at fáa størri rásarúm í dagligdegnum, so at skilja at tað skal verða lættari hjá føroyskum ungdómum at íðka elitu-ítrótt og (samstundis) nema sær útbúgving ella arbeiða. Vit hava tørv á eini føroyskari Team Danmark loysn, við møguleika fyri at strekkja t.d. studentaskúlaútbúgvingina yvir 4 ár, og stuðulsskipanum til at kompensera fyri at tey ofta hava tørv á at flyta nærri at skúla- og venjingarumhvørvi, og ikki hava tíð til arbeiði við síðuna av skúla og venjing.
Og ja (nú bleiv tað alt til pengar), tey mugu eisini kunna fáa fíggjarligan stuðul til at fara uttanlanda at fáa ta serkønu hjálp sum vit ikki hava í Føroyum, ella at fáa hesa hjálp heim til Føroyar. Elituítróttur er hátøkni í dag, har tey í útheiminum rutinumessiga nýta serfrøði sum vit ikki hava í Føroyum, innan til dømis fysiologi og biomekanikk og ítróttirnar yvirhøvur, til at staðfesta hvussu hvørt einstaka ítróttarfólk best venur seg fram til toppform.
Á líknandi hátt má ein skaðafyribyrgjandi instansur vera tøkur til allar elituíðkarar í Føroyum, sum kann steðga ítróttarskaðunum áðrenn teir yvirhøvur verða til. ‘Fysiologisk screening’, sum tað eitur á fínum máli. Og sjálvsagt tó so eisini eitt apparat sum (beinanvegin) kann taka sær av teimum ið allíkavæl fáa skaða.
Og so eiga vit kanska yvirhøvur at stuðla upp undir at børnini sum heild verða meira fysiskt aktiv, við royndum innan so nógvar ítróttir sum gjørligt. Vit skulu ikki ræðast at spesialisera tey í ungum aldri, men mugu tryggja okkum at tey áðrenn tað er ‘fysisk alsidig’ innan so nógvar greinar so gjørligt, so at teirra motorikkur ikki seinni verður ein forðing í sergreinini. Til dømis er tað at bólta rút ein hornasteinur undir at kunna gera eina ordiliga saltovending í svimjing, og fimleikur er tí (eisini) týðandi fyri svimjing.
Børn skulu røra seg, eisini so at tey yvirhøvur vera sunn og sterk. Vit hava brúk fyri kempum í Føroyum, sum koma til ítróttin við evnum til at gera ‘alt’, og sum eru djørv og sterk í høvdinum eisini. Vit skulu ikki pressa børnini, men fáa tey sjálvi at ynskja at verða so góð sum yvirhøvur gjørligt, innan alt sum tey ynskja at takast við.
Hatta var mín meining 🙂
Hvat halda tit ?
Vón fyri OL allíkavæl?
Á forsíðuni av heimasíðuni hjá ÍSF stendur nú at Schandorff Vang skal vera dómari fyri Føroyar í bogaskjóting á Olympisku Leikum í 2008. Góð tíðindi fyri okkum føroyingar, tí um Føroyar eru góðkendar sum olympisk dómaratjóð, er so ikki vón fyri at ítróttarfólk eisini sleppa at luttaka ein dag?
Continue reading Vón fyri OL allíkavæl?
Bo Jacobsen dregur saman um DKM
Gusmao dopingdømd, Thorpe fríkendur
Brasilska Rebeca Gusmao hevur eftir øllum at døma dopað seg við testosteron (mannligt kynshormon), og kann tí vænta sær tvey ára karantenu um B-prøvin eisini er positivur. Hin vegin hevur FINA avgjørt at gevast við kanningunum av avstralska Ian Thorpe, sum annars eisini varð ákærdur fyri at hava tikið testosteron og annað.
Lesið um Rebeca Gusmao á SwimNews og SwimInfo, og í Ekstrablaðnum enntá við mynd av hennara veldigu yvirarmum. Tíðindini um Ian Thorpe eru at lesa her á SwimInfo.
Pál á ranglistunum hjá FINA
Vit hava júka um tað í fleiri dagar nú, men tað er nú allíkavæl ótrúligt at síggja ein føroying so ovarliga á ranglistanum hjá FINA, sum Pál Joensen er í løtuni. Viðfestu skermmyndir eru higani av heimasíðuni hjá FINA, har Pál er seedaður sum nr 15 í 1500 frí og 20 í 800 frí, av øllum svimjarum í heiminum yvirhøvur. Legg forrestin til merkis at danin sum var betri enn Pál í Greve – Mads Glæsner – liggur heilt uppi sum nr 2, bara yvirgingin av sjálvum mr. Grant Hackett.
(Frásøgn inspirerað av hesum tíðindum á sport.fo)
Heilsan frá Brian Marshall
Landsliðsvenjarin Brian Marshall hevur beint nú sent ein rættiliga áhugaverdan teldupost til okkum fyrstaliðsvenjarar, um úttøku til NJM og evropeisku meistarakappingina í desember. Tað vísir seg at hørðu kravtíðirnar til NJM og EM ikki útiloka at onnur verða tikin út, men heldur lýsa hvørji sum eru vís í at sleppa við.
Til NJM ætlar Marshall at føroyska liðið skal vera millum 8 og 10 svimjarar. Tey sum hava klárað kravtíðina eru automatiskt úttikin, meðan restin so verður vald út alt eftir hvussu væl tey hava svomið í ár. Seinasta freist at prógva seg, er á svimjistevnuni í Vági, 17.-18. november.
Til EM ætla tey at taka út 2 dreingir og 2 gentur, við støði í FINA stigum, og aftur er svimjistevnan í Vági seinasta freist.
Eini onnur áhugaverd tíðindi í teldupostinum eru, at tey frá januar av ætla at hava ein dátugrunn og ‘rang-lista’ á heimasíðuni hjá Svimjisambandinum, til at kunna fylgja við í hvussu svimjararnir klára seg í mun til hvønn annan, og sum motivatión.
Silva Cup flutt
Teldupostur frá Reka …
Hey Øll
Sum teimum flestu kunnugt er UM flutt eina viku,. Tað førður við sær, at Silva Cup somuleiðis er flutt, nær er ikki avgjørt enn (møguluvís 24. nov.). Men tað eru ongar broytingar í kappingini, og eg vil sera gjarna hava tilmeldingarnar nú. Um broytingar vera áðrenn kappingina, kann tað skjótt broytast. So sendi endliga inn….
Reki


text:
Hanus Kamban - áður Andreasen - var føddur í Saltangará í 1942 og vaks upp í Skúgvoy. Hann flutti til Havnar í 1956 og tók studentsprógv í Hoydølum í 1960. Eftir tað arbeiddi hann sum læraravikarur og arbeiðsmaður í nøkur ár, áðrenn hann fór undir lestur uttanlands. Hann las eitt skifti enskt og týskt og er útbúgvin sjúkrahjálpari. Seinnu árini hevur hann fingist við skriving burturav.
Hanus hevur verið virkin innan blaðútgávu og innan føroyska mentanarumhvørvið. Hann var í fleiri ár ritstjóri á tíðarritinum Fjølnir, og hevur eisini verið formaður í Rithøvundafelag Føroya.
Hanus er fjøltáttaður rithøvundur, hann hevur skrivað suttsøgur, yrkingar, útvarpsleikir, øvisøgur um høvundar og greinir. Nógv av tí, sum hann hevur skrivað, er týtt til onnur mál. Í skaldskapi sínum viðger Hanus millum annað temu sum barnaár á bygd, nívandi skiftið millum barna- og unglingaár, happing, viðurskifti millum mann og kvinnu, elli og deyða.
Hanus fekk virðisløn M.A. Jacobsens fyri yrkisbókmentir í 1980 og fyri fagrar bókmentir í 1986. Hann fekk Mentanarvirðisløn Landsins í 2004. Harumframt fær Hanus veiting fyri lívið frá Statens Kunstfond.
Hanus Kamban er føddur í Saltangará í 1942 og vaks upp á útoyggj, í Skúvoy, har faðir hansara var lærari frá 1944 til 1956.
Aftan á loknan barnaskúla flutti hann við foreldrunum til Havnar, fór í framhaldsskúla og tók studentsprógv í 1960. Eitt skifti las hann enskt við lærda háskúlan í Keypmannahavn, eitt skifti var hann í Onglandi, stundum hevur hann arbeitt sum læraravikarur, stundum sum verkamaður.
Í Keypmannahavnarárunum var hann virkin í studentaumhvørvinum har, m.a. sum blaðstjóri á tíðarritinum »Fjølnir« 1967-69.
Tíggju ára skeiðið 1969-1979 komu frá hansara hond trý søvn av søgum, týddar úr enskum: »Drekin«, 1969, við átta søgum eftir teir Ray Bradbury, Graham Greene, W. Somerset Maugham og H. G. Wells, »Kaleidoskop«, 1974, við fimm søgum eftir Ray Bradbury og »Dreymur um eitt undarligt land«, 1979, við sjey søgum eftir Graham Greene.
Í 1979 legði hann til rættis útgávuna av bókini »Kveikt og kannað«, ið er sayn av yrkingum, týðingum og grelnum eftir Rikard Long, og hann skrivar inngang um Rikard sum yrkjara, kveikjara/og málfrøðing.
Sjálvur hevur Hanus so av og á skrivað ummæli, bókmentaligar greinir og stuttsøgur í Fjølnir, Magn og Sosialinum. Í 1980 kom út fyrsta søgusavn hansara »Dóttir av Proteus«, og í 1982 kom annað savnið »Við tendraðum lyktum«.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Barbara Holm 07.12.2017 (10:07)
SEV: Øll fingið streymin aftur uttan Skælingur og Leynar
Eirikur Norðberg hjá SEV sigur við in.fo nú, at streymurin er komin aftur um alla Havnina. So trupulleikarnir á káplunum, sum komu fyrr í morgun, eru nú rættaðir og havnarfólk hava aftur fingið ljós.
Frá SEV verður sagt, at á Skælingi og á Leynum er framvegis myrkt, og tað er so mikið ringt veður har, at tað er torført at rætta brekið í bræði. Tað verður vónað, at tað letur seg gera at fáa streym aftur til Leynar og Skæling um klokkan 10.30, men tað er óvist, um tað ber til, siga tey av SEV.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Summi fólk halda á fram at liva, hóast tey eru deyð. Eitt av hesum menniskjum er karismatiski sangarin og yrkjarin í amerikanska tónleikabólkinum, The Doors, The Lizard King, Mr. Mojo Rising, Jim Morrison.
The Doors náddu at geva út seks plátur, tey fýra árini, teir vóru virknir, áðrenn Morrison fór foldum frá í París, 27 ára gamal í 1971.
Mong kenna tónleikin hjá bólkinum, ørðvísi útsjóndina, upptraðkanina, liviháttin, røddina og provokerandi framferðarháttin hjá Morrison, men Morrison segði sjálvur, at hann fyrst og fremst var og ynskti at vera sæddur og góðtikin sum yrkjari. Men var hann tað, og um so var, hvør var hansara skaldaheimur?
Í samband við, at fyrstu útgávurnar hjá bólkinum, The Doors og Strange Days, í ár hava fimti ár á baki, fer Poul Niclasen í tveimum sendingum at taka okkum við á ferð í mytiska heiminum hjá Jim Morrison og The Doors í eini tíð, ið var merkt av sterkum rembingum og stórum broytingum. Vit hoyra millum annað, hvør Morrison var, hvørjum hann fekk íblástur frá, hvørjar hugsanir hann hevði um sína samtíð, og um hansara visiónir um framtíðina eru vorðnar veruleiki. Ikki minst fara vit at hyggja at hansara tekstum og yrkingum.
Tónleikur, ið var spældur í sendingini, er úr niðanfyri nevndu útgávum:
The Doors (1967): Alabama song, The crystal ship, The end og Break on through
Strange Days (1967): You´re lost littlegGirl, My eyes have seen you, When the music’s over
L.A Woman (1971): L.A Woman og Riders on the storm
Yrkingaupplestur: An American Prayer (1978)
Samrøða um visiónir: The Doors "A Profile of Jim Morrison and The Doors On and Off Stage'" at "PBS Critique'" 1969
Brot úr filmi: The Doors, Oliver Stone, 1991.
Yrkingasøvn eftir Jim Morrison:
The Lords - Notes on Vision og The New Creatures komu bæði út í 1969. The American Night kom út posthumt í 1978, sama ár sum An American Prayer. Wilderness: The Lost Writings of Jim Morrison, 1988.


text:
Orð og lag: Martin Joensen
Tey siga, at eg einki skilji,
– at Kálvur er uttan forstand.
Men pápi mín sigur, at tað skal nokk ganga,
um bert til Várharra eg helli mín vanga,
men svara mær, skunda tær, hoyr:
Svíður tað, tá ið mann doyr?
Eg merki, at hjartað fær veingir
tá klávusardóttir er nær.
Eg fái ein koss, hon fær tvøst upp í grýtu,
so tosa vit bæðu um mið og um ýti.
Men svara mær, vinur mín hoyr:
Svíður tað, tá ið mann doyr?
Tit halda, at eg ikki tori?
Tit siga, at eg ikki má?
Men tað skulu tit slettis ikki bestemma,
tí Kálvur er kønur at mussa og klemma,
men svara mær, skunda tær, hoyr:
Svíður tað, tá ið mann doyr?
Eg komi mær ikki at giftast,
í hvussu so er ikki enn.
Tí hvat nú, um fólkini fara at flenna,
og Klávusardóttir fer undan at renna?
men svara mær, vinur mín hoyr:
Svíður tað, tá ið mann doyr?
Hin grái í myrkrinum spøkir,
hann ætlar at taka meg við!
Eg vóni Várharra hann niður vil binda,
sjálvt um hann veit hvussu eg havi syndað,
men svara mær, skunda tær, hoyr:
Svíður tað, tá ið mann doyr?


text:
- Tíðindi, mentan og ítróttur
Ætlan skal verða klár í heyst
Í seinasta lagi 1. oktober í ár eigur landsstýrismaðurin í vinnumálum at hava gjørt eina ætlan, sum miðar eftir, at kynbótararbeiðið viðvíkjandi alilaksi í høvuðsheitum verður ein privat vinnulig uppgáva við teimum íløgum og inntøkumøguleikum, hon hevur við sær.
Men upphavsrættindindi skulu tó vera hjá tí almenna. Landsstýrismaðurin eigur eisini at kanna, um føroyska sílastovninum er lív lagað.
Tað sigur Fíggjarnevndin hjá Løgtinginum, sum hevur latið Vinnumálaráðnum seks milliónir krónur til at bjarga lívfiskinum, sum gongur á Skálafjørðinum. Hann verður kynsbúgvin fyrsta dagin og fer fyri skeytið, verður hann ikki tikin nú.
Ósemja er um, hvør eigur at gjalda fyri fiskin, ið skal takast - landskassin ella Bakkafrost. Fíggjarnevndin heldur, at landsstýrismaðurin eigur at fáa hetta greitt, áðrenn fiskurin verður tikin.


text:
Vit ansa barni tínum á ferðini
Onkuntíð er neyðugt hjá børnum at ferðast einsamøll. Atlantic Airways hevur tí eina tænastu, har vit bjóða okkum at ansa barninum á ferðini.
Hendan tænastan er fyri børn millum 5 og 15 ár. Børn 5-11 ár skulu nýta hesa tænastu; fyri børn millum 12-15 ár er tænastan sjálvboðin.
Er barn títt millum 5 og 11 ár og ferðast saman við einum, sum er 16 ár ella eldri, er ikki neyðugt at bíleggja hesa tænastu.
Best er at bíleggja ferðina í góðari tíð fyri at tryggja, at barnið fær váttað pláss.
Henda tænasta kostar 250 kr. pr. ferð.
Tú skalt útfylla eitt handfaringarskjal. Tað inniheldur persónsupplýsingar um barnið, ferðaskrá, navn á tí persóni, sum kemur eftir barninum við komu og undirskrift hjá foreldur/verja. Til ber at taka handfaringarskjalið niður og fylla tað út nú.
Tú skalt hjálpa barni tínum at innskriva viðføri á flogvøllinum. Tú skalt altíð vísa galdandi samleikaprógv við innskriving, líkamikið hvagar barnið skal ferðast, og tú skalt vera á flogvøllinum, til flúgvarin er farin á flog.
Starvsfólk hjálpa síðani barni tínum gjøgnum trygdareftirlitið og allan vegin út í flúgvaran, ansa eftir tí umborð og fylgja barninum út við komu.
Tað ber ikki til at koma eftir barninum við flúgvaran, tá hann er lendur. Starvsfólk fylgja barninum frá flúgvaranum, eftir viðførinum og út ígjøgnum toll- og passeftirlitið. Síðani verður barnið latið tí persóni, sum er komin at taka ímóti (tann sum stendur á handfaringarskjalinum). Fyri at tryggja, at tað er tann rætti persónurin, skal viðkomandi, sum kemur eftir barninum, vísa galdandi samleikaprógv.
Eru seinkingar ella líknandi, verður ansað serliga væl eftir barninum. Vit syrgja fyri, at tú sum foreldur/verji verður kunnað/ur um allar broytingar. Barnið er ongantíð uttan umsjón.
Um tað við fráferð er ivamál, hvørt tað ber til at lenda á ferðamálinum ella ikki (t.d. vegna toku ella vánaligt veður), kann barnið ikki ferðast einsamalt.


text:
Ábyrgd og leiklutir
Skúlastýrið
Skúlastýrið við Skúlan í Eysturkommunu er mannað við trimum foreldraumboðum, tveimum kommunustýrisumboðum og einum starvsfólkaumboði. Skúlastjórin er skrivari í skúlastýrinum.
Skúlastýrið hevur eftirlit við virksemi skúlans og tekur avgerð um øll viðurskifti skúlanum viðvíkjandi, ið ikki eru løgd undir kommunustýrið ella skúlastjóran.
Skúlastýrið ummælir árligu fíggjarætlanina fyri viðkomandi skúla og samskiftir við kommununa um fíggjarligar og aðrar umstøður hjá skúlanum. Skúlastýrið viðger saman við kommunustýrinum uppskot um skúlabygging og umbygging.
Skúlastýrið viðger eisini saman við kommunustýrinum uppskot um skúlabygnað kommununnar og broytingar í honum.
Skúlastýrið ásetir meginreglurnar um virksemi skúlans m.a. trivnaðarætlan, undirvísingarætlan, arbeiðsbýtið millum lærararnar og vikuætlanina, samstarvið ímillum skúla og heim v.m..
Skúlastýrið skal ummæla øll mál viðvíkjandi skúlanum, sum kommunustýrið tekur avgerð um, og skúlastýrið hevur rætt at ummæla øll mál, ið viðvíkja skúlanum í kommununi. Skúlastýrið gevur ummæli í øllum málum, sum kommunustýrið ella landsstýrismaðurin leggur fyri tað.
Leiðslan
Leiðslan í skúlanum hevur ábyrgdina av, at skúlin áhaldandi hevur eitt virkið trivnaðararbeiði. Leiðslan syrgir fyri, at karmarnir viðvíkjandi ábyrgd og uppgávum eru greiðir. Leiðslan skal vera við til at endurskoða trivnaðararbeiðið. Hetta verður gjørt eftir tørvi, men á hvørjum ári luttekur leiðslan saman við førleikastovuni á einum felags fundi, sum hevur til endamáls at viðgera trivnaðararbeiðið sum heild, koma við møguligari nýggjari kunning á økinum og at endurskoða trivnaðarætlanina. Leiðslan tryggjar, at starvsfólkið er væl kunnað um trivnaðararbeiðið í skúlanum. Leiðslan hevur trivnaðararbeiðið á skrá á námsfrøðiligum fundum í minsta lagi 2 ferðir um árið – á fyrsta námsfrøðiliga fundi eftir summarfrítíðina og á námsfrøðiligum fundi í apríl, har trivnaðararbeiðið og trivnaðarætlanin verða endurskoðað.
Flokslærarin
Flokslærarin hevur ábyrgdina av trivnaðararbeiðinum í sínum flokki og skal samskifta og samstarva við allar viðkomandi partar. Sum part av trivnaðararbeiðinum kann flokslærarin hava floksfund eftir tørvi. Flokslærarin skal eisini sum part av trivnaðararbeiðinum hava næmingasamrøður. Flokslærarin boðar heimunum frá, nær næmingasamrøðurnar verða. Arbeiðið verður gjørt í samráð við hinar lærararnar, sum hava flokkin. Flokslærarin viðger eisini evnið á fyrsta felags foreldrafundi eftir summarfrítíðina. Á hesum fundi verður mælt til, at foreldrini skipa ein trivnaðarbólk/foreldraráð.
Førleikastova
Førleikastovan er sett á stovn sum liður í at arbeiða við og loysa trivnaðarviðurskifti og sertilboð til næmingar við serligum avbjóðingum. Undir førleikastovuni virka serlærarar, AKT-lærarar, lesivegleiðarar og orðblindalærarar. Eisini er SSP-samstarvið skipað undir førleikastovuna.
TÍTT (tiltøk í tøkum tíma) er ein verkætlan, sum verður skipað undir førleikastovuni.
Førleikastovan samstarvar við heilsusystur, lærarar og sernám. Leiðslan hevur samband/fundir við førleikastovuna minst fýra ferðir um árið. Karin Vatnhamar og Silvurlín Rasmussen leiða førleikastovuna.
Heilsufrøðingur
Arbeiðið hjá heilsufrøðinginum er í stóran mun fyribyrgjandi og heilsufremjandi. Heilsufrøðingurin kannar og eygleiðir við jøvnum millumbili barnið frá tí, tað er føtt, til tað er liðugt í fólkaskúlanum. Heilsufrøðingurin ráðgevur og stuðlar foreldrunum viðvíkjandi kropsligu, sosialu og sálarligu menningini hjá barninum.
Inga Símunardóttir er sett sum heilsufrøðingur í skúlunum í Fuglafjarðar- og Eysturkommunu. Hon hevur tlf. 562375. Les meira um heilsufrøði hjá børnum og ungum á www.gigni.fo.
Foreldur og verjar
Foreldur og verjar fylgja við í tí, ið barnið arbeiðir við, og stuðla tí í arbeiði sínum. Vísa virðing fyri arbeiði og arbeiðstíð næmingsins, soleiðis at frítíðir, frítíðarvirksemi og annað verður lagt uttanfyri skúlatíð. Siga frá, um barnið ikki er í skúla. Foreldur og verjar samstarva við skúlan um reglugerðir, so barnið skilir, at vit draga eina línu. Foreldur og verjar eru góðar fyrimyndir. Tey vísa barninum, skúlanum og ábyrgdarfólki virðing, og skúlin virðir tey. Foreldur og verjar fylgja við, at barnið trívist, og boða beinanvegin frá, um illgruni er um mistrivnað.
Foreldraráð
Fordrabólkur verður skipaður í hvørjum einstøkum flokki.
Næmingurin
Dugir at vera saman við øðrum og at vísa fyrilit. Sýnir fólkaligan og høviskan atburð. Er væl fyri at taka ímóti undirvísing. Tað vil siga, at hann er úthvíldur og hevur etið – ella hevur ein bita við sær at eta. Møtir til tíðina. Er fyrireikaður, tá hann kemur í skúla. Hevur bøkur og amboð við sær.
Heimaarbeiði
Heimaarbeiðið verður fráboðað á heimasíðu skúlans í seinasta lagi kl. 15. Heimaarbeiði er partur av frálærutilfari skúlans, men tað er ikki soleiðis, at næmingarnir skulu sita heima og læra seg nýtt tilfar. Heimaarbeiðið er venjing av tí, sum frammanundan er lært í skúlanum.


text:
Bachelorútbúgving - BA í føroyskum máli og bókmentum
Bachelorútbúgvingin tekur 3 ár. Hon gevur rætt til heitið baccalaureus artium, stytt BA. Byrjað verður við støðisnámi, sum er 1 1/2 árs nám, ið skal geva studentunum grundkunnleika í føroyskum máli og bókmentum umframt vísindaástøði og samskifti. Staðið støðisnám er treyt fyri at fara undir valfría partin av lestrinum, sum eisini er 1 1/2 ár. Tá velja studentarnir millum lestrarevni, sum geva hinum einstaka møguleika at laga námið eftir áhugamálum og framtíðarætlanum sínum.
Studentur, ið hevur staðið BA-prógv í føroyskum, kann søkja um upptøku á MA-nám.
Útbúgvingin gevur starvsmøguleikar, har hollur kunnleiki til móðurmálið er neyðugur, t.d. innan fjølmiðlar, fyrisiting og granskingarstovnar.


text:
Metis endursending - 22. mai 2018
Í Metis sendingini tann 22. mai 2018 endursendu vit 3 samrøður, ið hava verðið sendar áður á R7.
Vespureiðrið (77) - 22. mai 2018
Sending um føroyskan fótbólt: Í studio: Erland Tvørfoss, Eliesar Olsen og Bill Justinussen. Telefon: Árni Frederiksberg (NSÍ), V…
Kelduvaðið - Hvítusunnusending, Tala: John Færø “Sjey falda signing Heilaga Andans.”
Sending frá Evangelisku Røddini (EvR)
Hugnaløtan (21) - Gestur: Lasse Klein
Beinleiðis sending saman við gesti. Hesaferð við Lassa Klein í R7 studio í Runavík.
Tvístøða endursending (16) - 18. mai 2018
Í dag endursendu vit Tvístøðu sending nummar 16 frá 13. okt. 2017.
Samrøða: Óli Jacobsen, um fiskiloyvir og hvussu tey verða umsitin
- Ljóðbrot úr sendingini "Metis"
Prát við Jóhannus M. Olsen, um Sp/f Saltkeyp
- Ljóðbrot úr sendingini "Metis"
Prát við Regin Jacobsen, um at Bakkafrost hevur keypt sølufyritøku í USA
- Ljóðbrot úr sendingini "Metis"
Á Torginum - Upplestur: "Aðru ferð" - Tala: Karl Jóhan Nielsen (2/9)
Sending frá Evangelisku Røddini (EvR)
Vespureiðrið (76) - 14. mai 2018
Sending um føroyskan fótbólt: Í studio: Símun Petur Justinussen, Bjartur Nolsøe, Harry Knudsen, Sølvi Reinert Hansen og Øssur Han…
Brúgvin (90) - 14. mai 2018
Sending um Runavíkar Kommunu: Hwarang Føroyar, Filmssýning av "Zacharias" og Várkonsertir hjá Nes Sóknar Musikkskúla.
Kelduvaðið - Tala: Símun Absalonsen "Dániel, samtíð og lív hansara" Orðið: "Dýrd Hansara til prís"
Sending frá Evangelisku Røddini (EvR)
R7 Premier League (24) - 38. umfar
Fótbóltssending um enska Premier League: Í studio: Hendrik Alberg (Man Utd) og Jóan Pauli Jacobsen (Liverpool) Telefon: Poul Hel…
Tvístøða endursending (15) - 11. mai 2018
Í dag endursendu vit Tvístøðu sending nummar 15 frá 6. okt. 2017.
Hugnaløtan (20) - Gestur: Avi Lipkin
Beinleiðis sending saman við gesti. Hesaferð við Bjørgfinnur Heinesen og Avi Lipkin í R7 studio í Runavík.
Hugnaløtan (20) - Gestur: Bjørgfinnur Heinesen
Beinleiðis sending saman við gesti. Hesaferð við Bjørgfinnur Heinesen og Avi Lipkin í R7 studio í Runavík.
Samrøður frá Bátafestivalinum á Toftum 2018
Samrøður
Prát við Høgna Hoydal, um fiskiloyvir og úrslitið hjá Kanningarstjóranum
- Ljóðbrot úr sendingini "Metis"
Prát við Heðin Mortensen um innkomuvegin til Havnar
- Ljóðbrot úr sendingini "Metis"
Prát við Annfinnur Garðalíð um møguligar hýrutrupulleikar av uppboðssøluni
- Ljóðbrot úr sendingini "Metis"
Á Torginum - Upplestur: "Aðru ferð" - Tala: Karl Jóhan Nielsen (1/9) - Samrøða: Umboð frá felagsskapinum Åbne Døre
Sending frá Evangelisku Røddini (EvR)
Bátatreff í Søldarfirði 4. mai 2018
Samrøður og felagssangur
Vespureiðrið (75) - 7. mai 2018
Sending um føroyskan fótbólt: Í studio: Poul Helgi Jacobsen, Svend Olsen og Eyðstein Skipanes. Telefon: Hjalgrím Elttør (KÍ), Ha…
Brúgvin (89) - 7. mai 2018
Sending um Runavíkar Kommunu: Miðnámsskúlakórið konsert, Bláa kross stuðulskonsert og 'Ella Fitzgerald fagnaðarkonsert' við Tórsha…
Kelduvaðið - Møti í Betesda um trúboðaraskipið Juvel 2
Sending frá Evangelisku Røddini (EvR)
Samband
Postboks 226
FO-600 Saltangará


text:
- Áh, tú kelda djúp av náði
- Allar staðir, har eg fari
- Bert ein dag
- Bønarfólkið
- Børn
- Burtur tín sorgleysi dagur nú svann
- Eg í sunnudagsskúlanum so mangan ovurfegin var
- Ein glotti fyri framman
- Eitt navnið er, mær líkar væl
- Enn nakrar tungar gøtur
- Føroyingar
- Gestir her á fold – Himmalin er várt heim
- Góðir vinir
- Halleluja, halleluja, syng hans prís mót Himli hátt
- Heldur akker títt
- Heystið, eg eygleiði teg
- Hini einastandandi
- Íðin gakk ta smølu leið
- Juni
- Kvøða til pinkubarnið
- Leitar vár hugur í dag
- Lívið
- Mánin
- Mær leingist at síggja staðin
- Meistarans hond
- Móðurland vil eg teg kalla
- Prísað veri Jesu navn
- Sanganna veingir
- Skjótt kemur Jesus skýnum í
- So fremmand tey mær tyktust
- Sunnudagsskúlin
- Syng um stóru frelsuna
- Tað finst ein vón
- Tað gav mátt, tá tú helt saman hendur
- Til náðina skyldi eg alt
- Trúgvin og tónarákið
- Um enn sorgir og órógv meg tyngja
- Ver tú hjá mær, nú náttin kemur á
- Við náði í Guðs hjarta
- Vit í Jesu navni eru savnað her
- Vøggugávan


text:
At tulka málini fyri starvsvenjing - ein vegleiðing
Sum amboð til at arbeiða við málunum,
skulu hesar bøkur nýtast
Lærebog i praktikken, trin 1 sosuserien - heilsuhjálparar
Lærebog i praktikken, trin 2 sosuserien - heilsurøktarar
Forlag: Munksgaard, nýggjasta útgáva.
Hesar bøkur broytast tá útbúgvingin broytist. Obs!
Bøkurnar vísa beinleiðis til somu mál, ið verða nýtt í starvsvenjing í føroysku útbúgvingini.
Bøkurnar vegleiða um hvussu ein kann náa málunum í dagliga arbeiðinum.
Føroyska útbúgvingin hevur somu mál í starvsvenjing sum tann danska, tí kann bókin nýtast beinleiðis í vegleiðingini.
Vegleiðarin eigur at tryggja sær, at bókin sum verður nýtt, svarar til málini í starvsvenjing.
Næmingarnir keypa hesa bókina tá tey byrja útbúgvingina og skal taka hesa fram í starvsvenjingini.
Fyri at nýta málini og støðismetingina í verki, krevst vitan um hesi 4 punkt
1. Taksonomi - ið er stigvíst hækkandi krøv ígjøgnum útbúgvingina
Kunnleika til, hegni til ella førleika til
(begynder, avanceret, rutineret í donsku bókunum)
Næmingurin skal í seinastu starvsvenjing hava førleika til uppgávurnar nevndar í málunum.
2. Lyklaorð/sagnorð
Umráðandi orð at merkja sær. Siga hvussu "málið" ella arbeiðsuppgávan skal loysast, t.v.s hvørjar uppgávur næmingurin hevur í útbúgvingini og skal førleikar tá útbúgvingin er lokin.
3. Støði (próvtalsstigin)
Tað er her "støðismetingin" fer fram. Ásetur á hvørjum støði á próvtalstiganum, ið næmingurin loysir uppgávuna.
Próvtalsstigin er viðfestur málunum ella støðismetingini fyri starvsvenjing, og sigur greitt hvat MINSTA MARK ER fyri nær næmingurin stendur útbúgvingina.
Avkrossingarskipan er til hetta punktið.
4. Operationalisering
Dagligdags arbeiðsuppgávur útfrá málunum.
Bøkurnar "Lærebog i praktikken" innihalda uppgávur at operationalisera málini við. og skulu nýtast sum íblastur til læringina.
Niðanfyri er greitt frá, hvussu punktini verða nýtt í verki.
Skúlin hevur av og á temadagar, ið vegleiða viðvíkjandi tulking av málum. Eisini kann umbiðjast at temadagur verður hildin fyri tykkara arbeiðsplássi, um tit ynskja tað.
Punkt 1, taksonomi
Í støðismetingunum (málunum) verður brúkt ein ávís taksonomi - stigvíst vaksandi krøv - ið næmingurin skal røkka í málunum fyri starvsvenjingina.
Í heilsuútbúgvingunum verða hesi orð brúkt:
Kunnleika til,
Hegni til og
førleika til.
Lærebog i praktikken hevur hugtøkini: "begynder " rutineret" "avanceret"
Frágreiðing um hesi hugtøkini finnist í bókunum.
Í heilsuhjálparaútbúgvingini eru stigini hesi:
Starvsvenjing I : Kunnleika til
Starvsvenjing II : Hegni og førleika til
Í heilsurøktaraútbúgvingini eru stigini hesi:
Starvsvenjing I: Kunnleika til
Starvsvenjing II: Hegni til
Starvsvenjing III: Førleika til
Málini eru tey somu fyri starvsvenjingarpartarnr 1, 2 og 3, men TAKSONOMIIN avgerð hvussu langt næmigurrin skal vera komin áleiðis at náa málunum og avgerð sostatt hvussu næmingurin skal metast.
Í fyrstu starvsvenjing skal næmingurin bert hava kunnleika til málini ið verða nevnd, í aðru starvsvenjing hava hegni til somu málini o.s.frv.
Í fyrstu starvsvenjing hjá heilsurøktarum skal næmingurin arbeiða við øllum stigum, av tí at tað eru serøkir.
Punkt 2, lyklaorð/sagnorð
Finn lyklaorð /sagnorð, ið eru umráðandi orð í mun til førleikaøki:
Vegleiðarin skal nýta lyklaorðini (sagnorðini) í málinum, til at vegleiða næmingin í sínum ábyrgdarøki. Lyklaorðini siga hvør uppgávan er í málinum. Ella við øðrum orðum, hvørjar uppgávur heilsurøktarin hevur og skal duga.
Dømi mál 12 heilsurøktaraútbúgvingin: (sagnorð)
"At næmingurin eftir galdandi reglum á starvsvenjingarstaðnum og eftir tillutan av uppgávum, sjálvstøðugt skamtar og gevur heilivág, umframt eygleiðir árin og hjáárin og kunnar um heilivágin, skjalfestir og ger sítt til, at borgarin/sjúklingurin samstarvar í samband við at taka heilivág."
Punkt 3, støði:
Støðismeting:
Støði, verður mett eftir vegleiðingum til próvtalsstigan, ið er aftast í "støðismetingini" fyri starvsvenjing. Støðið verður sett inn í metingina sum avkrossing.
Umhugsast skal hvørjum støði næmingurin er á, fyri at næmingurin fær at vita hvat hann skal arbeiða meira við fyri at náa málunum. Um næmingurin fær støðismetingina 02, er hann eins væl er staðin og tann ið fær støðismetingina 12.
Dømi um støðismeting:
Avrik ið eru sera væl nøktandi - próvtal 12
Avrik ið júst eru nøktandi - próvtal 02
o.s.v
Minsta krav fyri at vera staðin, er 02.
Vegleiðingar til próvtølini í støðismetingini siga greitt hvat MINSTA MARK ER fyri nær næmingurin ikki stendur útbúgvingina. Orðini til próvtalstigan skulu nýtast tá næmingurin fær afturmeldingar.
Tá støði er ásett:
Næmingur skal, tá støði er ásett, hava skrivligar metingar at hava við sær til næsta starvsvenjingarstað, sum klárt vísa honum á, hvat hann skal umhugsa fyri at betra sítt avrik, í mun til málini.
Dømi um skrivliga afturmelding í støðismetingini, til næming ið fær 02 - orðini í próvtalstiganum og málunum verða nýtt:
Próvtalið 02 merkir:
"...Kann í ávísum førum arbeiða sjálvstøðugt..."
Sostatt kann skrivast til næmingin:
"Í mun til mál nr. 12 kanst tú í ávísum førum arbeiða sjálvstøðugt við at skamta og geva heilivág, Tú skalt arbeiða við at fáa betur hegni (taksonomi) til at eygleiða árin og hjáárin í samband við heilivág...",
Punkt 4, operationalisering:
Formellu málini fyri starvsvenjing skulu umgerast til dagligdags arbeiðsuppgávur, "operationalisering"
Nýt bøkurnar Lærebog i praktikken trin 1 og trin 2, sum íblástur.
Uppgávurnar í bókunum er uppskot, og ikki tann endaligi sannleikin. T.v.s at aðrar uppgávur eisini kunnu liggja undir málunum, alt eftir hvat arbeiðspláss næmingurin er á.


text:
04. Sep 2011
Fleiri spurningar og svar eru nú undir "Spurt og svarað". ...
03. Sep 2011
Hetta er valskrá Javnaðarfoksins. Ein ætlan, sum flest allir føroyingar - um tær partapolitisku brillurnar verða tiknar av nøsini eina løtu - áttu at kunnað tikið undir við ...
02. Sep 2011
Um tú var arbeiðsgevari, hevði tú so sett sama persón í tvey størv? Kanska. Hevði tú gjørt tað, um talan var um tvey fulltíðarstørv? Neyvan. Og um hesi fulltíðarstørvini vóru í hvør sínum landi? Avgjørt ikki! Men á fólkatingsvalinum ERT tú arbeiðsgevari. Hugsa um,...
31. Aug 2011
Javnaðarflokkurin kann fáa nógv meira burturúr fólkatingssessinum enn onnur. Vit kenna tað øll. Eitt rópar loysing - eitt rópar samband. Eitt rópar samband - eitt rópar loysing. Og Føroyar verða ikki fluttar ein millimetur. 15. september kunnu vit flyta hesa partapolitisku polariseringina niður á...


text:
Rakul Sjúrðardóttir Frederiksberg
19.06.2017 - 15:20
Løgmaður hevur í samráð við landsstýrismannin í uttanríkis- og vinnumálum, Poul Michelsen, gjørt av, at lata Grønlandi tvær milliónir krónur sum hjálp eftir ógvusligu flóðalduna í vikuskiftinum.
- Í telefonsamrøðu við grønlendska landsstýrisformannin bar eg fram vegna Føroya fólk okkara samhuga við grønlendska fólkinum í hesari sváru støðu. Eg boðaði Kim Kielsen frá, at vit alt fyri eitt eru til reiðar at hjálpa við tveimum milliónum krónum. Grønlendski landsstýrisformaðurin takkaði fyri. Tað er mín vón, at okkara íkast kann gera ein mun í Grønlandi, sigur Aksel V. Johannesen, løgmaður.


text:
Hon er fødd í Miðvági 15/1-1941. Aftan á loknan barnaskúla lærdi hon fyrst til barnapleyirsku, seinni gekk hon á barnagarðslæraraskúla og tók prógv í 1967; hon arbeiðir í Danmark. Í samband við útbúgving sína skrivaði hon høvuðsuppgávu um viðurskiftini hjá føroyskum gentum, sum ungar leita niður til Keypmannahavnar at arbeiða ella læra. Í 1971 kom ritgerðin út á prenti í føroyskari týðing undir heitinum »Føroyskar gentur í Keypmannahavn«.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Vilmund Jacobsen 12.09.2017 (15:47)
Tað er stórur spenningur
Tað er spenningur í, nú Magnus Heinason er á veg aftur av Føroyabanka, har teir hava gjørt tær yvirlitstrolingar, sum skulu gerast um heystið. Endamálið við túrinum er at fáa til vega tilfar, sum skal brúkast í stovnsmetingum av toski, hýsu og upsa. Á hesum túrum verða eisini magakanningar gjørdar av toski, hýsu, upsa og longu.
Útlitini á føroyska landgrunninum eru sambært fiskifrøðini betri, enn tey hava verið seinnu árini. Nógv er til av nebbasild, og sagt hevur verið frá nógvari smáari hýsu kring um meginpartin av landgrunninum. Nú Magnus Heinason hevur verið á Føroyabanka seinastu dagarnar, hevur onkur av manningini lagt út myndir.
Og her sæst, at tað er ikki bara smá hýsa á Føroyabanka. Her er so sanniliga eisini stór hýsa, og soleiðis var eisini, tá bankin varð kannaður í vár. Á túrinum hesaferð vóru eisini stórar hýsur fingnar, sum eru uppí stívliga 80 sentimetrar til longdar og viga ikki minni enn sjey kilo.
Tá yvirlitstrolingar vórðu gjørdar á Føroyabanka í vár, var veiðan av toski 118 í mun til 30 árið fyri. Av hesum 118 vórðu 96 fingnir í einum háli. Í dag, nú Magnus Heinason gjørdi tey seinastu hálini á Føroyabanka, hevur In.fo hevur ringt til Petur Steingrund, fiskifrøðing, sum er við Magnusi Heinasyni, men tað hevur tíverri ikki eydnast at fáa fatur í honum.
Veiðan av hýsu í vár var meira enn tríggjar ferðir so stór sum árið fyri, og hetta komst ikki av einstøkum hálum. Heldur var hýsan spjadd væl um allan tann grunna partin av Føroyabanka. Í frágreiðingini fyri túrin í vár varð sagt, at magakanningar eisini vístu, at væl var til av nebbasild – og at fiskurin át lítið av krabbadýrum.
Á hesum túrinum hjá Magnusi Heinasyni á Føroyabanka hava teir eisini fingið hál við høgguslokki, og í tí eina hálinum fingu teir heili 1000 pund. Sagt verður annars frá nógvum lívi á Føroyabanka, og alt bendir á, at royndin hesaferð verður sera spennandi.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Aðrar útgávur
Dennis Holm og Hertha Olsen, 2014: "Tað sær frægari út hjá toski, hýsu og upsa. Samrøðukanning millum føroyskar fiskimenn 2014". Fiskidaganevndin 2014. Les frágreiðingina her
"Fra tanke til handling - forandringer i nordatlantiske samfund", 2013. Frágreiðing í smb. við NORA verkæltanina: Communties for Change. Les frágreiðingina her
Dennis Holm og Hertha Olsen, 2013: "Fiskastovnar, náttúruviðurskifti og fiskidagar 2013 - Samrøðukanning millum føroyskar fiskimenn". Fiskidaganevndin 2013. Les frágreiðingina her
Dennis Holm, Martha H. Mýri og Jógvan Mørkøe, 2013: "Fiskerisektorens udfordringer i en integreret havforvaltning". Frágreiðing umbiðin av Nordisk Ministerråd.
Kaj Vestergaard-Poulsen og Karen Vestergaard-Poulsen (red.), 2012: "Lærings- og inspirationsnetværk for aktive ’ildsjæle’ i 4 nordiske lokalsamfund i udkantsområder". Nordisk Ministerråd, Nordplus, 2012. Les frágreiðingina her.
Dennis Holm og Hertha Olsen, 2012: "Fiskastovnar, æti og fiskidagar 2012 - Samrøðukanning millum føroyskar fiskimenn og -kvinnur". Fiskidaganevndin 2012.
Karin Jóhanna L. Knudsen, 2012: "Hvørja støðu hava føroyingar til javnstøðu millum kvinnur og menn í Føroyum". Les frágreiðingina her.
Dennis Holm, 2012: "Siglandi fólkið stóran týdning fyri okkara samfelag", grein í Mið & Magn 12 - 2012. Les blaðið her.
Dennis Holm, 2011: "Veljarakanningar og fakliga trúvirði", grein í bløðunum. Les meiri her.
Eilif Gaard, Dennis Holm, Hans Jákup Joensen, Jákup Reinert, Petur Steingrund, Jens Helgi Toftum, 2011: Upprit um Umsitingarætlan fyri toska-, hýsu- og upsastovnarnar í føroyskum sjógvi. Les meiri her.
Dennis Holm, Søren L. Bruhn, Jórun Petersen, Ole V. Laursen, Gudfinn Olsen, Olaus Jespersen, 2011: Álit um Gagnnýtslu av Skúladeplinum í Suðuroy. Les meiri her.
Dennis Holm og Hertha Olsen, 2011: "Fiskastovnar, æti og fiskidagar - Samrøðukanning millum føroyskar fiskimenn og -kvinnur". Fiskidaganevndin 2011. Les meiri her.
Dennis Holm, Klaus Rasmussen, Jóanna Djurhuus, Heri Joensen og Terji Petersen, 2011: Tilfeingisgjøld á fiskivinnuna. Arbeiðsskjal fyri Fiskiráðið. Les meiri her.
Martin Næs, Jørgen Meitilberg, Kristianna Sjóvará, Terji á Lakjuni og Dennis Holm, 2010: Føroysk fjarlestrarskipan - Ein lýsing. Arbeiðsskjal fyri Mentamálaráðið. Les meiri her.
Jógvan Mørkøre og Petur Zachariassen 2010: Valskipan og valdømini – upprit til Formansskapin í Løgtinginum; ikki útgivið.
Dennis Holm og Jógvan Mørkøre, 2010: Báðumegin fjallið - felags projekt at samskipa skúlarnar í Gøtu og Leirvík; Upprit umbiðið av Eysturkommunu.
Dennis Holm, 2009: Eldrabýlingar!. Kronikkur í Dimmalætting 5. august 2009. Les meiri her.
Jógvan Mørkøre and Magni Laksáfoss, 2009: Rák úti í heimi og Føroyar; Upprit umbiðið av Tórshavnar kommunu.
Dennis Holm and Jógvan Mørkøre, 2009: Eftirmeting av dagstovnaøkinum; Upprit umbiðið av Kommunalu Umskipanarnevndini.
Dennis Holm and Jógvan Mørkøre, 2009: Eftirmetingarleistur; Upprit umbiðið av Kommunalu Umskipanarnevndini.
Jógvan Mørkøre, 2009: Motivatiónskanning 2008 - greining. Vinnuhúsið og Granskingardepilin fyri Samfelagsmenning.
Dennis Holm, 2006: Kjakið um kommunusamanlegging manglar innihald. Kronikkur í Dimmalætting 12. des. 2006. Les meiri her.
Bjarni Mortensen and Susanne Madsen, 2005: Frágreiðing um matarvanar hjá fólkaskúlanæmingum. Tórshavn: Fyribyrgingarráðið. Les meiri her.
Jørgen Amdam and Terje Kleven, 2002: Evaluering av "Forskingsprojektet for Regionalutvikling i Klaksvik". Volda (No): Møreforskning (Eftirmetingin av Granskingarverkætlanini fyri Økismenning). Les meiri her.


text:
Fugloy fína vitjan
Sirið Stenberg, landsstýriskvinna í orkumálum vitjaði á fyrsta sinni í Fugloy í dag. Amalia í Frammistovu, borgarstjóri í Fugloyar kommunu tók ímóti
Í samband við íverksetan av formligari avtalu millum Heilsu- og innlendismálaráðið, Strandfaraskip Landsins, P/F Magn, Elfelagið SEV og Fugloyar kommunu um oljuflutning og veiting til øll húsarhald á Fugloynni har nevndu partar eru samdir um at loysa málið um oljuflutning til Fugloyar soleiðis, at tað slepst undan at flyta oljutunnur út í oynna, og at olja verður koyrd til hvørt húski/oljutanga í bygdunum báðum, vitjaði Sirið Stenberg landsstýriskvinna í orkumálum á Fugloynni í dag.
Amalia í Frammistovu, borgarstjóri í Fugloyar kommunu bjóðaði vælkomin og síðani flutti Sirið Stenberg fram røðu.
Hetta er fyrstu ferð at Sirið Stenberg vitjar á Fugloynni.


text:
Nakrar myndir frá kjakfundinum í Spaniastovu
Kjakfundurin snúði seg um burturkast, skiljing og endurnýtslu, og kjakast varð um avbjóðingar, trupulleikar og loysnir á hesum økinum.
Eini 50 fólk høvdu leitað sær í Spaniastovu í gjárkvøldi.
Vit frættu frá borgarunum, sum royndu at minka um og skilja alt húsarhaldsruskið í eina viku. Áhugavert var at síggja, hvussu hetta gekst teimum og hvørjir tankar komu burtur úr hesi roynd.
Landsstýriskvinnan í umhvørvismálum greiddi stutt frá, hvørjar lógir, skyldur og heimildir eru galdandi í Føroyum, tá talan er um burturkast, skiljing og endurnýtslu.
Luttakarar í kjakinum vórðu Palli Sivertsen frá Endurnýtsluni í Klaksvík, eitt umborð frá FNU, Sirið Stenberg, landsstýriskvinna í umhvørvismálum, Poul Andrias Joensen, stjóri í IRF og Jógvan Skorheim, borgarstjóri og løgtingslimur. Orðstýrari var Ragnheiður Bogadóttir frá Fróðskaparsetri Føroya.
Í steðginum sang Jógvan Andrias Joensen, og drekkamunnur var at fáa


text:
Mallorka
Mallorka er ein oyggj í Miðjarðarhavinum, ið politiskt hoyrir til Spania. Landið liggur í oyggjabólkinum, ið nevnist Balearoyggjar. Fólkatalið er umleið 859.000 íbúgvar. Uml. helvtin av fólkunum á oynni býr í høvuðstaðnum Palma. Í 2016 væntar oyggin at fáa yvir tíggju milliónir ferðafólk á vitjan. Tað er meira enn ein millión fleiri enn í 2015, tá 8,8 milliónir vitjaðu størstu oynna á Balearoyggjunum í Miðjararhavi. Ein einstakan dag í august í 2015 vóru ein millión ferðafólk á oynni – tað er líka nógv, sum tað eru fastbúgvandi á Mallorka. Oyggjarnar hava tó fyrimunir av ferðavinnuni. Triðja hvørt arbeiðspláss hevur beinleiðis tilknýti til ferðavinnuna, og ferðavinnan stendur eisini fyri helminginum av búskaparliga virkseminum.
Keldur[rætta | rætta wikitekst]
- ↑ Datos oficiales del Instituto Nacional de Estadística, ver 01/01/2015


text:
Reykjavík Open: næstseinasta umfar
Eg kendi ikki bisp fyri rók, áðrenn alt hetta byrjaði. Í mínum barndómi var talv ein dreingjadagdvølja burturav, men eldri beiggi mín lærdi meg at spæla dam, so eg visti um finnu, hon drepur á skák.
Einaferð las eg eisini eina skaldsøgu, Dronninggambit, kallaðist hon. Minnist meg rætt, var hetta ein kærleikssøga har høvuðspersónurin telvaði seg fram til ta røttu, og eg royndi at imponera onkran garvaðan telvara, tí eg kendi orðið gambit.
Nú havi eg verið talvmamma í tíggju dagar. Havi fylgt við hvussu leikir farast her í Hørpuni, merkt stemningin og mínir fordómar um talv eru gjørdir til skamma. Hetta er annað og meir enn hvítir og svartir brikkar, sum verða fluttur við sniglaferð.
Her leikar hart á, tó tað ikki sæst. Ungir garpar og vaksnir menn, sum telva við lív og sál. Her er blóð, sveitti og okkurt hissini tár.
Men øll kunna ikki vera á toppinum. Onkur má tapa, sigst. Sum íslendski forsetin fyri Reykjavík Open segði, tá stevnan varð sett:
Tað er hugaligt at vera við og vinna, men minnist til at hava tað stuttligt sjálvt um tit tapa.
Eg havi í hvussu er hugna mær hesar dagarnar, kanska eitt vet betur skil fyri talvi enn áðrenn eg fór.
Eyð Matras


text:
Orð og lag: Rodney Griffin
Týtt: Árni Jacobsen
Har við krossin er rúm
enn til tungar syndabyrðar
fyri tann, sum nú ferðast har framvið.
Har er vón enn hjá tær,
tí tín frelsari tær bíðar
og vil hitta teg, sum eigur ongan frið.
Tíð er at venda við
og at kenna, at av sonnum
er tað satt, hann fylgir tær hvørt stig.
At frelsan enn er frí,
tú trygt kanst trúgva tí.
Enn er rúm,
enn er vón,
enn er tíð.
Guds orð ta opinbering okkum gav,
Jesus elskar júst teg.
Tá harðir stormar øsa lívsins hav,
hann kann vísa tær veg.
Ivast tú, um Harrin her teg leggur í,
um hann geva kann frið,
um sálin frá synd kann gerast frí,
hann tær stendur við lið.


text:
Gott er víð góðum bókum. Gott er við nógvum bókum. Yrkingar áttu at fylt alt tað almenna rúmið. Yrkingar áttu at hingið uppi í bussum, í bussskýlum, umborð á strandfaraskipum, flogførum, á flogvøllinum, í skúlum, hjá læknum, á sjúkrahúsunum. Tú skuldi ikki gingið ein metur, uttan at rent teg í eina yrking. Og tíðarrit sum […]
Mikudagin 13. apríl, klokkan 16.30 verður nýggja nummarið av Varðanum lagt fram á móttøku í Listasavni Føroya. Varðin hevur 95 ár á baki, og hevur havt nógvar ritstjórar, sum hvør á sín hátt hava ment ritið. Nýggi Varðin er tann fyrsti við Dorit Hansen sum ritstjóra. Í hesum Varðanum eru stuttsøgur, yrkingar, greinar, ummæli, eitt […]


text:
Ingi Samuelsen
11.01.2017 - 14:04
Mentan > Mentan > Konsertir
Í dag sleppa íbúgvarnir í týska býnum Hamborg endiliga at uppliva, at stóra nýggja konserthúsið í býnum, Die Elbphilharmonie, kann takast í nýtslu.
’Elphi’, sum bygningurin longu verður nevndur á mannamunni, er eitt risastórt konserthús við pláss fyri 2.000 áhoyrarum. Bygningurin er 110 metrar høgur og er bygdur út í ánna Elben mitt í stóru havnini í Hamburg.
Upprunaliga var ætlanin, at konsertsalurin skuldi standa liðugur í 2010. Í staðin fyri tvær milliardir krónur, kom bygningurin at kosta 6,4 milliardir. Altso ein stór byggigøla.
Men málini við verkætlanini vóru eisini stór. Hamburg vil við hesum sermerkta bygningi gerast leiðandi tónleikabýurin í Týsklandi í 2025. Tað er eitt stórt mál at seta sær, tá hugsað verður um, hvussu ríkt tónleikalívið, serliga tað klassiska, er í Berlin, Dresden og München.
Á fyrstu konsertini í Die Elbphilarmonie í kvøld verður tónleikur av m.a. Wagner, Beethoven, Britten og Messiaen. Møguleiki er at fylgja við á heimasíðuni hjá húsinum
Herundir kunnu hugtakandi dronumyndir frá bygninginum síggjast. Eisini er ein líknandi filmur at síggja á heimasíðuni hjá Danmarks Radio


text:
Hon varð borin í heim í Nólsoy í 1877 og var í móðurætt ættað frá Jóannesi í Nýggjustovu, ið var bróðir Nólsoyar Páls.
Skipað skúlagongd við egnum lærara var í Nólsoy, tá hon var smágenta, og her lærdi hon at lesa, skriva og rokna og so hin kristna barnalærdómin. Sjálv hevur hon á sín eyðkenda livandi hátt greitt frá teimu fyrstu skúlaárunum — og hon hevur bert gott at minnast aftur á.
Fjúrtan ára gomul fór hon inn til Havnar at tæna, fyrst hjá madam Hansen úti í Havn, seinni hjá Oliver Effersøe, lærara. Hetta vóru árini fyrst í 90-unum, tá tjóðskaparrørslan fekk undirtøku millum fólk; á mangan hátt vóru hetta hendingarík og lívlig ár við kjaki, blaðstarvi, fundarhaldi og sjónleikaframførslum.
Í 1896 fekk vitameistarin, ið verið hevði á Borðuni, starv á Hesseloynni norðan fyri Sæland. Jóhanna Maria fór við sum húshjálp, og her hitti hon ungan dana, sum hon árið eftir giftist við. Í 1902 fluttu hjúnini til Keypmannahavnar, og í heimi teirra mundi mangur føroyingur, ferðandi eins væl og lesandi har á staðnum, njóta stóran blíðskap.
Í 1912 fekk maðurin starv við vitaverkið í Føroyum, og tey fluttu heim til Føroya at búgva.
Árini 1912 — 17 vóru tey í Akrabyrgi, 1917 — 24 á Borðuni, síðani í Mykinesi í úti við seytjan ár og so aftur á Borðuni, til maðurin legði starvið frá sær. Í 1952 fluttu tey til Havnar, og her búði Jóhanna Maria, til hon andaðist í 1974.
»Eingin metir einbýli tað, ið tað er vert«. Soleiðis tekur hon til í einum endurminningarstubba, og væl kann tað vera, at einbýlistilveran var við at gera hana til skrivandi fólk. Tá børnini vóru tilkomin, fór hon at gera vart við seg við skrivligum frásøgnum og týðingum; tað fyrsta kom á prent í Varðanum, 8. bindi, og árini, ið komu, alt til deyðadags lívgaði hon hetta tíðarrit og jólabløð og -hefti við søgubrotum, yrkingum og mentasøguligum tilfari.
Tað nógva av tí, hon skrivaði, er savnað í verkinum »Gamlar gøtur« I-IV, 1950-1967-1970-1973, eitt verk, ið togar upp móti 600 blaðsíðum og rúmar siðsøguligum lýsingum, søgubrotum, uppruna -yrkingum og týddum, ævintýratýðingum o.s.fr.
Ikki minst hevur hetta verk hennara havt stóran málsliga týdning, tí — sum Rikard Long tekur til í inngangi sínum til II. bind av »Gomlum gøtum«:
»Tað er ikki deytt mál, hon skrivar, her livir hvørt orð. Hesar máliskurnar sum hon hevur loftað frá farnum ættarliðum og sum hon hevur bygt víðari á, komu frá hjartanum og gingu til hjartað. Tær hava enn boð til okkum og vónandi eisini til tey, sum í komandi árum vilja fjálga um føroyskt mál«.
Úr: Árni Dahl: Bókmentasøga I-III. Fannir. 1980-83.
Føroyingurin hevur frá aralds tíð verið søgukærur; fedranna brøgd og starvan vóru havd á munni í roykstovuni skýmingarløturnar, meðan arbeiðið gekk — her livdu orðatøkini, gáturnar, ævintýrini, sagnirnar og kvæðini og vórðu flutt til komandi ættarlið.
Okkum var til eydnu lagað, at allur hesin skaldskapur varð festur á blað í tøkum tíma, áðrenn kvøldsetan orsakað av samfelagsbroytingum hvarv, ja, stundum vildi so væl til, at søgufróð og ættkær fólk av sínum eintingum sótu og skrivaðu heilar bygdasøgur, og tá tær komu undan kavi, fingu vit at sanna, at bókmentir er annað enn íspunnar søgur, sjónleikir og yrkingar.


text:
Research Connection
Í samband við Kekkiska forsetaskeiðið í Europeiska samveldinum verður skipað fyri stevnu í Prague, sum hevur til endamáls at samantvinna granskarar.
Research Connection verður hildið í døgunum 7-8 mai í Prague. Endamálið við stevnuni er, at skapa sambond millum luttakararnar og dugnaligar granskarar, ið hava havt góðar royndir í europeiskum verkætlanum, soleiðis at nýggj hugskot kunnu spretta og hurðar opnast.
Skráin fyri dagarnar er fjøllbroytt. Møguleiki er at hoyra smærri fyrilestar um rammuskránna og aðrar europeiskar skipanir. Eisini verður kunnað um teir einstøku partarnar av skipanunum: heilsugransking, matvøru- og fiskigransking, samfelagsgransking o.s.fr. Kunnað verður eisini um nakrar útvaldar europeiskar verkætlanir, sum eru í gongd. Tak fyribils skránna niður her.
Tað kostar € 50 at luttaka á báðum døgunum og €30 fyri ein dag. Tilmelding er neyðug.
Her kanst tú melda teg til og fáa nærri kunning um tiltakið.


text:
Eitt fjøltáttað og nýskapandi vinnulív, við meira føroyskari framleiðslu og loysnum. Tað er kjarnan í vinnupolitikki Tjóðveldis. Føroyar hava ríkar møguleikar at byggja upp nýggjar vinnur og fjøltátta verandi vinnur, og harvið skapa fleiri inntøkumøguleikar. Vit hava orðað ein framfýsnan vinnupolitikk, har vit vísa á møguleikarnar fyri menning og virðisøking innanfyri tær ymisku vinnugreinarnar.
Vit skulu og kunnu framleiða fleiri matvørur, og hava vit lagt ætlan fyri ein nýggjan landbúnaðarpolitikk, sum fer stuðla undir munandi størri føroyskari framleiðslu av matvørum. Ovurstór virði fara í dag fyri skeyti í fiskivinnuni. Ferð eftir ferð hava vit lagt fram uppskot um, at alt fiskatilfeingið skal til lands, so hávirðisvørur kunnu virkast burtur úr tí stóra parti av fiskinum, sum verður tveittur fyri borð sum havhestaføði.
Matstovuvinnan saman við ferðavinnuni skulu útbyggjast, tí her eru nógvir vakstrarmøguleikar. Vit skulu leggja eina strategi fyri at menna KT-vinnuna, har land og kommunur ganga á odda at stuðla undir føroyskar skipanir og loysnir. Og vinnuframaskipanir, at stuðla undir nýggjum og kreativum vinnum kring landið, skulu styrkjast – eins og vit gjørdu seinast, vit sótu í stjórn.
Fyri íverksetarar skal tað vera lætt og smidligt at stovnseta virki og koma í gongd við nýggjar fyritøkur, eins og vit hava lagt uppskot fram um. Og vit skulu hava smidligari skipanir og betri ráðgeving, so tað skal gert minni fløkt at stovnseta og byggja upp fyritøkur.
Meira um vinnupolitikkin hjá Tjóðveldi er at finna í stevnumiðunum á heimasíðu floksins www.tjodveldi.fo.
Ikki meira tos, nú vilja vit fremja ein vinnupolitikk, sum skapar arbeiðspláss, møguleikar og menning kring alt landið.
Bjørt Samuelsen
Tjóðveldi


text:
- Tíðindi, mentan og ítróttur
»Maria - ein nunna í Føroyum«
Tak niður
Nógvir fordómar eru, til dømis halda fleiri, at kleystrið er sum eitt fongsul, og tey hava ilt við at fata, at ein kvinna sigur frá sær børn og maka fyri at fylgja sínum kalli. Seks nunnur eru í Føroyum í dag. Maria er ein teirra. Hon hevur verið her í 18 ár.
Maria er ættað úr Írlandi og er elst av átta systkjum. Men hvussu er tað at vera so langt heimanífrá, og valdi hon rætt, tá hon gjørdi av at fylgja kallinum? Vit hava verið og vitja Mariu í kleystrinum og fingið innlit í lívið hjá nunnunum her í Føroyum. Lagt til rættis: Eir í Ólavsstovu.


text:
Skeiðsmøguleikar fyri útlendingar á Setrinum
For udenlandske studenter til kurser på Færøerne.
- Nordiske sommerkurser for FMD - norðurlendskum summarskeiði í føroyskum.
- På engelsk har F.F./NVD kursustilbud - Faroese Summer instistuteFa oese Summer nroese Summer Institute
- Nordisk master - UDENLANDSKE STUDENTER TIL FÆRØERNE
- Norðurlendsk Master útbúgving í Havvistfrøði og veðurlag
- 'The Joint Nordic Master's Programme in Marine Ecosystems and Climate' er ein tvey ára (120 ECTS) útbúgving, sum Universitetini í Bergen, Íslandi, Aarhus og Føroyum bjóða út í felag. Hetta er ein altjóða útbúgving fyri lesandi, sum hava sína grundútbúgving innan lívfrøðiliga ella alisfrøðiliga havfrøði, og hava áhuga fyri tvørfakligum havfrøðiligum avbjóðingum.
- 'The Joint Nordic Master's Programme in Marine Ecosystems and Climate' er væl hóskandi sum framhaldslestur omaná bachelor í Hav- og Jarðfrøði ella Lívfrøði frá NVD. Les meira
- The Joint Nordic Master's Programme in Marine Ecosystems and Climate
- Udenlandske studenter er også velkomne her på F.F., når de opfylder de enkelte uddannelsers sprog/fagkrav. Henvendelse til ASK.


text:
Brimil hevði nakrar uppgávur í sambandi við nógva vindin í gjár
15-01-2018 - 20:22 - Jóanis Albert Nielsen
VØRN: Kl 10 í gjáramorgunin komu boð um at trolarin Fønix, ið hevur ligið fyri teym sunnanfyri Hvalvík, var rikin yvir móti Streymneslandinum.Fólk bleiv ført umborð á Fønix við arbeiðsbátinum hjá Brimli, og motorurin fekst í gongd so tamarhald fekst á støðuni.
Fønix hevði ikki slitið men drigið fortøjningina.
Í gjáramorgunin komu eisini boð um at ein arbeiðsflaki hjá J & K, ið hevði ligið á Strondum, hevði slitið og var rikin á land við oljubryggjuna í Søldafirði.
Brimil fór á staðið, flakin bleiv í fyrstu syftu tryggjaður har hann lá, tí veður var ikki at taka hann av landi.
Tá veðrið bleiv betur út á seinnapartin bleiv flakin sleipaður av landi og í gjárkvøldið bleiv flakin sleipaður út á Strendur.


text:
- Tíðindi, mentan og ítróttur
Óli Mortensen silvur á 1500 metrum
Um vikuskiftið er stóra svimjistevnan, Danish Open, á skránni í Bellahøj Svømmestadion. Teir báðir, Alvi Hjelm og Óli Mortensen, eru einastu føroysku svimjararnir, sum eru við í ár.
Óli Mortensen hevur í kvøld svomið 1500m frí. Hann gjørdist nummar tvey við tíðini 15:31.75. Hetta var samstundis klárt besta tíðin hjá Óla á 1500m á langgeil. Heili seks sekund kláraði hann at taka av gamla metinum.
Havnamaðurin var eisini í hylinum hóskvøldið, og tá eydnaðist honum at vinna silvur í 800m frí. Hann kom á mál við tíðini 8:11.77. Hetta er næstbesta tíðin hjá Óla nakrantíð á 800 metrum.
Alvi Hjelm ikki nøgdur
Fríggjakvøldið svam hin føroyingurin, Alvi Hjelm, 400m blandað. Hann gjørdist nummar fýra við tíðini 4:31.50.
Undan kappingini hevði Alvi sett sær fyri at taka gamla metið hjá sær, ið er 4:30.17. Hetta eydnaðist tó ikki, men hóast Alvi ikki slapp á sigursskammilin hesaferð, so er hetta besta tíðin hjá honum í tvey ár.
Ungi klaksvíkingurin legði annars væl frá landi og var heilt frammi í oddinum fyrstu løtuna. Seinastu 100 metrarnar dragnaði hann og kláraði ikki at fylgja við Jacob M. Jørgensen, ið smurdi alt av við tíðini 4:26.36.
Leygarmorgunin svam Alvi innleiðandi til 200m, men tað eydnaðist honum ikki at koma við í A-finaluna. Í B-finaluni kláraði Alvi tó at gerast fremstur og kom á mál við tíðini 2:09.12 .
Heiðursmerki í Bergen Swin Festival
Restin av føroyska svimjilandsliðnum skuldi er ætlan eisini vera við í Danish Open, men valdu, vegna eitt møguligt verkfall at fara til Bergen Swim Festival ístaðin.
Fríggjakvøldið vann Signhild Joensen gull í 50m rygg. Og Vár Eidesgaard vann gull fyri juniorar á 100m frí.
Fyrr í dag hevur Vár Eidesgaard aftur gjørt vart við seg og vunnið gull í 50m metrum firvald. Samstundis setti hon nýtt føroyskt juniormet við tíðini 28.44.
Eisini Rókur Trygvason setti nýtt føroyskt juniormet í 100m bringu, tá hann kom á mál við tíðini 1:06.14.
Sí eisini


text:
Sosialpsykiatri Sušurstreymoy er partur av eind 8 ķ Trivnašardeplinum.
Samband fęst viš eindarleišsluna her
Sosialpsykiatri Sušurstreymoy
Magnus Heinasonargųta 20
100 Tórshavn
Tfl.: 297461, 297462, 29 74 63
------------------------------------------------------------------
Hvat er sosialpsykiatri?
Hugtakiš sosialpsykiatri kann umsetast til "sosialt arbeiši viš fólkiš iš hava sįlarligt órógv. Śtgangsstųšiš er at stušla ta einstaka menniskja, iš hevur sįlarligt órógv, til at megna gerandisdagin aftur.
Nęr er tųrvur į einum Mentor?
Tį iš ein hevur sįlarligt órógv og hetta fųrir viš sęr at gerandisdagurin gerst ov skerdur og/ella avbjóšandi..
Vit kunnu bjóša
· Stušul til at skipa gerandisdagin.
· Stušul til venjingar av sosialum fųrleikum.
· Venjing av sosialum fųrleikum ķ bólki.
· Samskipa samstarv viš ašrar stovnar.
· Rįšgevandi og vegleišandi samrųšur.
· Kognitiva terapi
· Miljųterapi.
· Recovery/endurvenjingar.
Samstarv viš einstaka borgaran
Borgarin skal sjįlvur verša viš til at mynda innihaldiš ķ tilbošnum og skal ķ mesta mun taka aktivt lut ķ arbeišinum.
Endamįl
Endamįliš er, at borgarin fęr mųguleika at liva eitt sjįlvstųšugt, virkiš og viršiligt lķv.
Hevur tś tųrv į einum Mentor?
Tey ķ meta, at eitt fólk hevur tųrv į vegleišing, eitt nś viškomandi sjįlvur, avvaršandi, psykiatriski depilin ella onnur, kunnu venda sęr til almannaverkiš eftir umsóknarblašiš.
Hvar halda vit til?
Magnus Heinasonargųta 20, Tórshavn.
Opiš er:
Mįnadag til frķggjadag
Kl. 08:00 16:00
Dagført tann 08-05-2017